Rosakkan kereta, penganggur diberkas orang ramai
Oleh NOR AZIHAN MD. GHAZALI

2 Februari 2021, 2:42 pm
WANGSA MAJU – Perbuatan khianat seorang lelaki merosakkan kereta milik seorang wanita termasuk melarikan set radio membawa padah apabila dia berjaya dicekup ahli keluarga mangsa dan orang awam di kawasan lot parkir kenderaan di Jalan Gombak, Setapak di sini semalam.
Susulan kejadian itu, suspek yang juga seorang penganggur berusia 29 tahun mengalami luka kecil akibat pergelutan kemudiannya diserahkan kepada polis untuk tindakan lanjut.
Terdahulu, tular satu rakaman video di laman sosial memaparkan seorang lelaki
disyaki terlibat dalam kejadian pecah kereta di Setapak berjaya diberkas orang awam selepas berlaku pergelutan di kawasan lot parkir kenderaan di Jalan Gombak, Setapak di sini semalam.
Ketua Polis Daerah Wangsa Maju, Superintendan Rajab Ahad Ismail berkata, pihak polis mendapati satu rakaman video yang memaparkan seorang lelaki ditangkap oleh orang awam di lot parkir tersebut.
“Mangsa yang berusia 34 tahun telah membuat laporan polis dan suspek yang merupakan penganggur juga telah diberkas.
“Semakan mendapati suspek mempunyai dua rekod lampau berkaitan penyalahgunaan dadah dan kes disiasat mengikut Seksyen 427 Kanun Keseksaan (KK) dan Seksyen 379A KK,” ujarnya. -K! ONLINE


Kena tipu hantar makanan ke tanah perkuburan
2 Februari 2021, 2:56 pm
PETALING JAYA – Satu video berdurasi 59 saat tular di media sosial apabila seorang penghantar makanan menjadi mangsa kejutan individu tidak bertanggungjawab berikutan perlu menghantarnya ke tanah perkuburan.
Menerusi video dimuat naik oleh @khuzaimie_lemat3 di laman sosial Tiktok, dia meluahkan rasa kekecewaannya setelah menjadi mangsa gurauan tersebut.
Di dalam video itu, dia menunjukkan tempat di mana perlu menghantar makanan kepada pelanggan dengan menunjukkam sebuah tanah perkuburan tanpa ada orang di situ.
“Saya pun tengah pening, perkara pertama saya hubungi pemesan makanan dan tidak berjawab, keduanya, lokasi di tanah perkuburan yang tiada orang langsung,” katanya.
Dia juga berharap agar kejadian tersebut tidak berulang lagi kepada penghantar makanan lain.
Sehingga pukul 2 petang, video tersebut mendapat lebih 14 ribu tontonan dan dikongsi oleh 105 pengguna Facebook. -K! ONLINE


[VIDEO] Saksi tidak sihat, bicara Bung dan Zizie ditangguh
Oleh NUZULSHAM SHAMSUDDIN

2 Februari 2021, 2:35 pm
KUALA LUMPUR – Perbicaraan kes rasuah RM2.8 juta melibatkan Ahli Parlimen Kinabatangan, Datuk Seri Bung Moktar Radin, dan isterinya, Datin Seri Zizie Izette A. Samad yang sepatutnya berlangsung hari ini ditangguhkan.
Perkara itu dimaklumkan peguam Ridha Abdah Subri ketika ditemui selepas prosiding kes hadapan Hakim Rozina Ayob di Mahkamah Sesyen di sini sebentar tadi.
Ridha berkata penangguhan perbicaraan itu berikutan saksi ke-11 yang memberi keterangan hari ini dilaporkan tidak sihat.
“Perbicaraan akan bersambung lagi esok sehingga Jumaat ini,” katanya.
Saksi ke-11 itu merupakan Pengurus Kanan Pentadbiran dan Kewangan di Yayasan Lembaga Penyatuan dan Pemulihan Tanah Persekutuan (Felcra), Azriman Ridouan.
Pada 3 Mei tahun lalu, Bung,61, mengaku tidak bersalah atas dua pertuduhan menerima rasuah sejumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung yang merupakan Pengerusi Bukan Eksekutif pada ketika itu, dituduh menerima rasuah daripada ejen pelaburan Public Mutual Madhi Abdul Hamid, 38, menerusi isterinya Zizie,42,.
Kesalahan itu didakwa dilakukan di Public Bank cawangan Taman Melawati, Jalan Bandar 12, Taman Melawati di sini antara pukul 12.30 tengah hari dan 5 petang pada 12 Jun 2015.
Beliau juga mengaku tidak bersalah menerima suapan wang tunai untuk dirinya sebanyak RM335,500 daripada seorang lagi ejen pelaburan Public Mutual Norlaili Ahmad Mokhtar, 42, di bawah nama Zizie atas sebab yang sama.
Kesalahan tersebut didakwa dilakukan di tempat yang sama pada 19 Jun 2015.
Zizie juga mengaku tidak bersalah atas tiga kesalahan bersubahat dengan suaminya berhubung perkara yang sama, di tempat, tarikh dan masa yang sama.- K!ONLINE


[VIDEO] Beruang matahari pencuri madu masuk perangkap
Oleh MOHD AZLI ADLAN

2 Februari 2021, 3:27 pm
MARANG – Seorang pengusaha madu kelulut kini sudah boleh tidur lena apabila seekor beruang matahari yang sering mencerobohi halaman rumahnya sejak pertengahan bulan lalu berjaya ditangkap di Kampung Pengkalan Berangan di sini hari ini.
Beruang matahari jantan seberat kira-kira 70 kilogram (kg) berkenaan memasuki perangkap yang dipasang Jabatan Perlindungan Hidupan Liar dan Taman Negara (Perhilitan) pada pukul 4 pagi.
Pengusaha madu kelulut tersebut, Ali Yusof, 61, berkata, dia ternampak kelibat haiwan liar itu berada di dalam perangkap tersebut selepas menyuluhnya dengan lampu picit.
“Saya memeriksa perangkap itu pada masa tersebut kerana kebiasaannya halaman rumah saya sering dicerobohi beruang tersebut untuk mengambil madu dari sarang-sarang lebah kelulut antara pukul 4 pagi hingga 6 pagi.
“Sebanyak 18 sarang lebah kelulut yang saya usahakan sudah dirosakkan beruang berkenaan sejak 17 Januari lalu,” katanya ketika ditemui Kosmo! di rumahnya di Kampung Pengkalan Berangan di sini hari ini.
Sementara itu, Pengarah Perhilitan Terengganu, Dr. Abdul Malek Mohd. Yusof berkata, pihaknya memasang perangkap di pekarangan rumah Ali selepas menerima aduan daripada lelaki itu pada 28 Januari lalu.

“Beruang matahari tersebut akan dihantar semula ke habitat baharu di Taman Negara Terengganu, Hulu Terengganu pada masa terdekat,” katanya. – K! ONLINE


Beruang matahari ditangkap di Dungun
Oleh NIK NUR IZZATUL HAZWANI NIK ADNAN

2 Februari 2021, 3:31 pm
DUNGUN – Keresahan penduduk Kampung Batu Tiong di sini tentang kehadiran beruang matahari yang tersesat masuk ke perkampungan itu sejak beberapa bulan lalu berakhir apabila haiwan liar itu berjaya ditangkap malam tadi.
Beruang matahari jantan seberat kira-kira 80 kilogram itu memasuki perangkap yang dipasang Jabatan Perlindungan Hidupan Liar dan Taman Negara (Perhilitan) pada pukul 10.30 malam.
Pengarah Perhilitan Terengganu, Dr. Abdul Malek Mohd. Yusof berkata, pihaknya sebelum ini telah menerima aduan penduduk kampung berkenaan tentang ancaman beruang matahari tersebut.
“Mereka mengadu tanaman kelapa dan sarang lebah kelulut yang diusahakan sering dirosakkan beruang matahari itu sehingga menyebabkan kerugian ribuan ringgit.
“Sehubungan itu, Perhilitan negeri telah memasang perangkap di lokasi strategik pada Ahad lalu (kelmarin),” katanya kepada Kosmo! di sini hari ini.
Abdul Malek berkata, beruang matahari atau nama saintifiknya Helarctos Malayanus akhirnya berjaya ditangkap tidak sampai 30 jam selepas perangkap dipasang.

Beliau berkata, haiwan liar berkenaan telah dibawa ke Taman Negara Terengganu, Hulu Terenganu untuk dilepaskan ke habitat baharu hari ini. – K! ONLINE


Duti hiburan taman tema dikecualikan sehingga 31 Disember
Oleh MOHD YUNUS YAKKUB

2 Februari 2021, 2:59 pm
SHAH ALAM – Pengecualian duti hiburan diberikan bagi bayaran masuk ke taman tema di Selangor berkuatkuasa 18 Mac tahun lalu sehingga 31 Disember tahun ini.
Menteri Besar Selangor, Datuk Seri Amirudin Shari berkata, ini berikutan penularan Covid-19 serta pelaksanaan Perintah Kawalan Pergerakan (PKP) terhadap pendapatan pengusaha taman tema sehingga premis itu terpaksa ditutup dan tidak dapat beroperasi sepenuhnya.
Menurut beliau, pelaksanaan tersebut akan memberi anggaran impak kewangan sebanyak RM26.35 juta kepada Kerajaan Negeri.
“Pengusaha taman tema merupakan salah satu pemain utama dalam merancakkan industri pelancongan di Negeri Selangor.
“Kerajaan Negeri juga telah bersetuju untuk mengurangkan kadar duti itu daripada 25 peratus kepada 5 peratus bagi setiap bayaran masuk di taman tema selama lima tahun berkuat kuasa 1 Januari 2022 yang memberikan implkasi kehilangan hasil sebanyak RM21.04 juta setahun,” katanya dalam kenyataan di sini hari ini. -K! ONLINE


Taikun aset RM350 bilion buka pejabat keluarga di Singapura
Oleh KOSMO!

3 Februari 2021, 8:01 pm
SINGAPURA – Pengasas bersama Google, Sergey Brin membuka sebuah pejabat keluarga di Singapura bagi membantu menguruskan kekayaannya, menjadikan beliau taikun terbaharu menubuhkan syarikat pelaburan persendirian di hab kewangan itu.
Syarikat yang menguruskan aset Brin membuka cawangannya di Singapura akhir tahun lalu, demikian menurut dokumen yang dikemukakan kepada badan kawal selia korporat.
Brin, 47, merupakan manusia kesembilan paling kaya di dunia dan memiliki kekayaan berjumlah AS$86.5 bilion (RM350.4 bilion).
Semakin ramai kelompok ultra kaya dunia memilih Singapura untuk membuka apa yang dinamakan sebagai ‘pejabat keluarga’ bagi menguruskan kekayaan dan kehidupan mereka, antaranya bilionair Britain, James Dyson.
Mereka tertarik dengan kadar cukai rendah, kestabilan politik dan insentif lain ditawarkan oleh pemerintah Singapura seperti membuka laluan kepada pelabur untuk mendapatkan status penduduk tetap
Singapura yang didiami 5.7 juta penduduk, mempunyai populasi ekspatriat yang besar di samping mempunyai sekitar 200 pejabat keluarga yang menguruskan aset berjumlah AS$20 bilion (RM81 bilion). – AFP


4,284 kes, 18 kematian
Oleh SITI A'ISYAH SUKAIMI

3 Februari 2021, 6:31 pm
PUTRAJAYA – Sebanyak 4,284 kes baharu dilaporkan hari ini, menjadikan jumlah kes positif Covid-19 di Malaysia sebanyak 226,912 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, enam kes import mendapat jangkitan dari luar negara manakala sebanyak 4,278 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 48,309 kes.
“Sebanyak 18 kes kematian turut dilaporkan dan jumlah kes kematian Covid-19 di Malaysia mencatatkan 809 kes.
“Terdapat 3,804 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 177,794 kes,” katanya menerusi pemakluman pada Facebook beliau di sini hari ini.
Ujarnya, terdapat 307 kes positif sedang dirawat di Unit Rawatan Rapi dengan 141 kes memerlukan bantuan pernafasan. -K!ONLINE


Khidmat nasihat percuma untuk pasangan bermasalah
Oleh DIYANATUL ATIQAH ZAKARYA

3 Februari 2021, 8:07 pm
MELAKA – Kerajaan negeri ini dengan kerjasama Persatuan Peguam Syarie Malaysia Cawangan Negeri Melaka (PGSM Melaka) menawarkan program khidmat nasihat dan rundingan syariah secara percuma susulan tempoh Perintah Kawalan Pergerakan (PKP) 2.0 dilanjutkan.
Pejabat Ketua Menteri Melaka dalam satu kenyataan akhbar dikeluarkan hari ini berkata, inisiatif itu bagi membantu pasangan suami isteri yang berkemungkinan berdepan dengan masalah atau konflik rumah tangga sepanjang tempoh tersebut.
Katanya, khidmat nasihat dan rundingan itu disediakan melalui aplikasi Whatsapp, panggilan telefon atau bersemuka melalui janji temu bersama peguam syarie yang berdaftar di bawah PGSM Melaka.
“Khidmat ini disediakan secara percuma bagi membolehkan pasangan suami isteri mendapatkan pandangan profesional berkaitan isu-isu kekeluargaan mengikut hukum syarak dan Undang-Undang Keluarga Islam Negeri Melaka.
“Orang ramai boleh mendapatkan khidmat nasihat dan rundingan ini secara percuma melalui aplikasi Whatsapp, panggilan telefon atau bersemuka dengan 33 peguam syarie yang disediakan,” katanya.
Katanya, antara khidmat nasihat dan rundingan syariah yang ditawarkan termasuklah permohonan perceraian secara baik, fasakh, taklik dan tebus talak serta tuntutan nafkah iddah, mutaah, nafkah isteri dan tunggakan nafkah isteri.

“Perkhidmatan ini juga meliputi hak jagaan anak dan nafkah anak; harta sepencarian; hibah dan faraid; iktiraf nikah dan iktiraf nikah poligami dan hal-hal lain yang berkaitan dengan hubungan suami isteri di dalam perkahwinan.
“Kerajaan Negeri Melaka berharap inisiatif ini dapat membantu pasangan suami isteri di negeri ini menangani masalah institusi kekeluargaan secara lebih berkesan,” katanya.
Katanya, perkhidmatan tersebut akan disediakan secara percuma kepada orang ramai sehingga 31 Disember 2021.
Terdahulu, semalam kerajaan memutuskan untuk melanjutkan lagi PKP di seluruh negara, kecuali Sarawak selama dua minggu sehingga 18 Februari ini. -K! ONLINE


Bekas banduan dicekup curi kereta
Oleh MOHAMAD NAUFAL MOHAMAD IDRIS

3 Februari 2021, 8:04 pm
KUALA SELANGOR – Walaupun baru dibebaskan empat hari dari penjara, seorang lelaki masih tidak serik apabila ditahan ketika cuba melarikan sebuah kereta di Taman Aman, Bukit Rotan di sini semalam.
Penahanan suspek berusia 39 tahun dilakukan pada pukul 8.15 malam.
Ketua Polis Daerah Kuala Selangor, Superintendan Ramli Kasa berkata, kejadian berlaku apabila mangsa berusia 35 tahun menghantar makanan kepada rakannya di kawasan berkenaan.
Mangsa kemudiannya turun dan meninggalkan keretanya jenis Proton Wira dalam keadaan enjin dihidupkan.
“Suspek masuk ke dalam kereta itu dan cuba melarikan kenderaan tersebut.
“Mangsa yang melihat kejadian itu mengejar sambil menjerit meminta tolong sebelum berjaya membuka pintu kereta.

“Berlaku pergelutan antara suspek dan mngsa sebelum pasukan polis yang melakukan rondaan menangkap suspek di lokasi berkenaan,” katanya dalam kenyataan di sini hari ini.
Beliau berkata, siasatan mendapati suspek baru dibebaskan dari penjara pada 27 Januari lalu atas kesalahan dadah, curi dan pecah rumah.
Semakan mendapati suspek mempunyai lapan rekod jenayah termasuk dadah.
“Suspek kini direman selama tiga hari. Kes disiasat mengikut Seksyen 379 Kanun Keseksaan,” katanya. -K!ONLINE


Suu Kyi direman 14 hari
Oleh KOSMO!

3 Februari 2021, 7:30 pm
YANGON – Sebuah mahkamah Myanmar mendakwa pemimpin yang digulingkan, Aung San Suu Kyi kerana melanggar undang-undang import dan eksport, kata seorang jurucakap parti pimpinannya, parti Liga Nasional untuk Demokrasi (NLD) hari ini.
Tuduhan itu dikenakan beberapa hari selepas tentera melakukan kudeta dan menahan Suu Kyi serta Presiden Myanmar, Win Myint. Kuasa pemerintahan kini berpindah  kepada komander tentera, Jeneral Min Aung Hlaing.
Sejak rampasan kuasa pada Isnin lalu, ahli-ahli NLD tidak dapat menghubungi Suu Kyi namun, pegawai akhbar NLD, Kyi Toe berkata semalam bahawa seorang jiran melihat Suu Kyi di kediamannya di Naypyidaw di mana beliau dipercayai dikenakan tahanan dalam rumah.
Semalam Kyi Toe berkata, NLD menerima ‘maklumat boleh dipercayai’ bahawa sebuah mahkamah di Naypyidaw mereman Suu Kyi dan Win Myint selama 14 hari.
“Mahkamah Dakhinathiri mengeluarkan reman 14 hari dari 1 Februari hingga 15 Februari ini terhadap Suu Kyi di bawah pertuduhan melanggar undang-undang import dan eksport,” katanya di akaun rasmi Facebooknya.
Menurutnya, Win Myint turut dituduh melanggar undang-undang Pengurusan Bencana Nasional. – AFP


Dua kawasan Felda dikenakan PKPD
Oleh ZULKIFLI MANZOR

3 Februari 2021, 6:44 pm
PETALING JAYA – Felda Tersat di Kuala Berang, Hulu Terengganu dan Felda Lasah di Kuala Kangsar, Perak dikenakan Perintah Kawalan Pergerakan Diperketatkan (PKPD) bermula esok sehingga 17 Februari 2021.
Menteri Kanan (Keselamatan), Datuk Seri Ismail Sabri Yaakob berkata, dua lagi kawasan dikenakan pelaksanaan PKPD bagi tempoh sama adalah Tapak Bina Kuarters Tenaga Nasional Berhad (TNB) di Kuala Berang dan Kampung Besi Api di Kuala Kangsar.
“Sehingga 1 Februari 2021, Kementerian Kesihatan Malaysia (KKM) telah melaksanakan 420 ujian saringan di Felda Tersat dan daripada jumlah itu sebanyak 45 kes positif Covid-19 telah direkodkan.
“Atas nasihat dan penilaian risiko oleh KKM, kerajaan bersetuju melaksanakan PKPD di Felda Tersat,” katanya dalam satu kenyataan media hari ini.
Ismail Sabri berkata, pelaksanaan PKPD di Tapak Bina Kuarters TNB Kuala Berang pula selepas sebanyak 62 kes positif Covid-19 direkodkan di situ, manakala 35 kes Covid-19 direkodkan di Felda Lasah dan Kampung Besi Api.
Jelas beliau, pelaksanaan PKPD itu untuk memudahkan KKM melaksanakan saringan secara bersasar bagi mengawal jangkitan dalam komuniti dan seterusnya memutuskan rantaian Covid-19.

Terdahulu, Ismail Sabri berkata, seramai 611 individu ditahan atas kesalahan ingkar Prosedur Operasi Standard (SOP) semalam dan daripada jumlah itu, 601 dikompaun manakala 10 individu direman.
Kata beliau, antara kesalahan direkodkan tidak memakai pelitup muka (145), rentas daerah/negeri tanpa kebenaran (109), tiada penjarakan fizikal (107) dan gagal menyediakan peralatan/merekod diri/pelanggan (87).
“Kesalahan lain adalah premis beroperasi lebih masa/tanpa kebenaran (50), keluar rumah tanpa alasan munasabah (31) dan lain-lain (82),” katanya. – K! ONLINE


JDT bakal lancar jersi, tiga pemain baharu
Oleh MOHAMAD FAIZAL HASHIM

3 Februari 2021, 9:16 pm
JOHOR BAHRU – Kelab Bolasepak Johor Darul Ta’zim (JDT) bakal mengumumkan tiga lagi pemain baharu yang akan menyarung jersi Harimau Selatan bagi saingan Liga Malaysia musim 2021 yang bermula bulan depan.
Perkara itu diumumkan Pengarah Sukan Kelab Bolasepak JDT, Martin Prest dalam kenyataan di laman Facebook rasmi, Johor Southern Tigers hari ini.
Bagaimana pun, menerusi hantaran ringkas itu tidak menjelaskan secara terperinci pemain baharu itu melibatkan pemain import atau tidak.
Menurut Martin, Harimau Selatan bakal melalui minggu yang sibuk kerana mempunyai empat projek yang akan diumumkan dalam beberapa minggu ini sebagai persediaan untuk kempen 2021.
“Pertama, Harimau Selatan akan mengenalkan tiga pemain baharu diikuti dengan ‘JDT Cycling Studio’ yang kini dalam pembinaan.
“JDT akan melancarkan jersi ‘Home’ dan ‘Away’ pada 24 Februari manakala ‘docu-series’ Fearless yang dinanti-nantikan dijangka akan disiarkan pada bulan ini juga,” katanya dalam kenyataan hari ini.-K! ONLINE


Sewa kondominium untuk anjur judi
Oleh NOOR HASLIZA NUSI

3 Februari 2021, 7:56 pm
GEORGE TOWN – Rahsia sekumpulan sahabat menjalankan aktiviti judi jenis pakau di sebuah kondominium mewah di Sungai Pinang di sini terbongkar selepas inap desa yang dipercayai disewa satu malam itu diserbu polis hari ini.
Suspek terdiri tujuh lelaki dan seorang wanita berusia 20 hingga 40-an itu ditahan sepasukan polis bahagian Maksiat, Judi dan Kongsi Gelap (D7), Jabatan Siasatan Jenayah (JSJ) Pulau Pinang pada pukul 2.30 pagi.
Operasi Op Limau itu turut mendapat kerjasama daripada Cawangan Jenayah Berat, JSJ Pulau Pinang.
Difahamkan, wanita berusia 20-an itu merupakan teman wanita salah seorang suspek manakala inap desa tersebut ditempah secara online pada harga RM300 hingga RM400 satu malam.
Kesemua lelaki terbabit tinggal di lokasi berhampiran dan bekerja sebagai peniaga.
Ketua Jabatan Siasatan Jenayah Negeri, Senior Asisten Komisioner Rahimi Ra’ais berkata, dalam serbuan itu, polis merampas pelbagai barangan perjudian termasuk wang tunai berjumlah RM13,000.

Menurut beliau, turut dirampas buku catatan dipercayai berkaitan pinjaman wang haram daripada salah seorang tangkapan berusia dalam lingkungan 30-an.
“Kesemua suspek dibawa ke Ibu Pejabat Polis Daerah Timur Laut bagi membantu siasatan mengikut Seksyen 6(1) Akta Rumah Judi Terbuka 1953 dan Peraturan 16 Perintah Pencegahan dan Pengawalan Penyakit Berjangkit 2021 kerana ingkar  Perintah kawalan Pergerakan.
Seorang tangkapan lelaki turut disiasat di bawah Seksyen 5(2) Akta Pemberi Pinjam Wang 1951.
Dalam pada itu, beliau memberitahu, pihaknya akan mengambil tindakan secara berterusan terhadap pelbagai kegiatan haram yang dijalankan di negeri ini terutama sepanjang Perintah Kawalan Pergerakan (PKP) bagi tujuan membendung penularan wabak Covid-19.- K! ONLINE


Rihanna, Greta cetus kemarahan India
Oleh KOSMO!

3 Februari 2021, 9:00 pm
NEW DELHI – Kerajaan India hari ini mengecam bintang pop, Rihanna dan aktivis iklim, Greta Thunberg kerana mengeluarkan komen ‘sensasi’ di Twitter berhubung protes petani dan mengugut untuk mengambil tindakan undang-undang terhadap gergasi media sosial Amerika Syarikat (AS) tersebut kerana tidak memadamkan kandungan lain berhubung demonstrasi itu.
Platform media sosial menjadi medan pertarungan utama di India sejak berpuluh-puluh ribu petani berkampung di pinggir ibu kota India, New Delhi pada November tahun lalu untuk membantah tindakan kerajaan merombak undang-undang pertanian negara.
Rihanna yang mempunyai lebih 100 juta pengikut di Twitter menulis: “Mengapa kita tidak bercakap tentang ini!” bersama pautan berita mengenai sekatan internet di sebilangan kem penunjuk perasaan.
Beratus-ratus ribu orang mengulang ciap atau mengklik ‘suka’ pada komennya.
Aktivis iklim Sweden, Greta Thunberg turut menulis tentang berita sekatan internet itu dan berkata: “Kita bersama-sama (menyokong) #ProtesPetani di India.”
Meena Harris iaitu anak saudara Naib Presiden AS, Kamala Harris turut meluahkan sokongannya dan menyatakan bahawa semua orang sepatutnya marah dengan tindakan kerajaan India menyekat internet dan keganasan kumpulan separa tentera terhadap petani yang menunjuk perasaan.

Ibu Harris berasal dari India.
Komen Twitter selebriti itu menggemparkan dunia online di India di mana protes tersebut menjadi cabaran paling getir kepada Perdana Menteri, Narendra Modi sejak beliau mengambil alih kuasa pada 2014.
Sementara itu, Kementerian Luar India berkata, selebriti tersebut tidak perlu campur tangan dalam hal dalaman India dan perlukan pemahaman wajar berhubung isu tersebut.
Sebilangan netizen India menyokong Rihanna tetapi sebahagian yang lain menentangnya.
Aktres Bollywood, Kangana Ranaut yang menyokong Modi, melabel petani tersebut sebagai ‘pengganas’ dan menggelar Rihanna seorang yang ‘bodoh’. – AFP


Lima calon SPM MRSM Bentong positif Covid-19
3 Februari 2021, 7:48 pm
PETALING JAYA- Kurang beberapa minggu sebelum peperiksaan Sijil Pelajaran Malaysia (SPM) dijalankan, lima pelajar tingkatan lima di Maktab Rendah Sains Mara (MRSM) Bentong didapati positif Covid-19 selepas ujian saringan dilakukan minggu lepas.
Satu sumber mendedahkan, tiga kakitangan dewan makan MRSM itu turut disahkan positif.
Bagaimanapun, pengurusan MRSM tidak mahu mendedahkan perkara itu, sekali gus mencetuskan kebimbangan pelajar dan ibu bapa.
“Pihak maktab ada memaklumkan kepada pelajar selepas salah seorang didapati positif, namun meminta mereka mendiamkan diri.
“Ujian saringan pula hanya dilakukan kepada mereka yang bergejala sahaja dan tidak dilakukan kepada semua pelajar,” katanya kepada Kosmo! hari ini.
MRSM Bentong mempunyai 129 calon yang bakal menduduki SPM.

Katanya, saringan yang tidak dilaksanakan kepada semua pelajar berkemungkinan membawa masalah apabila SPM hampir tiba.
“Katakan ada pelajar disahkan positif beberapa hari sebelum SPM atau ketika SPM berjalan, bolehkan mereka terus mengambil SPM?,” soalnya.
Ujar sumber, para ibu bapa melahirkan kegusaran mengenai kesihatan dan persiapan anak-anak mereka menjelang SPM selepas berlaku kes positif Covid-19 di MRSM Bentong.
“Mereka yang positif dikuarantin di asrama bagi mengelakkan tekanan jika dipindahkan ke tempat lain, namun tidak ada pelan konkrit dan penjelasan yang memuaskan hati mengenai keadaan pelajar daripada pihak maktab,” katanya lagi.
Dedahnya, sesi pengajaran dan pembelajaran (PdP) kini dilakukan secara online apabila para pelajar tidak dibenarkan ke kelas.
“Mereka belajar secara online di asrama, di mana talian internet tidak berapa memuaskan sehingga pelajar tertekan, manakala ibu bapa pula tidak tahu bagaimana keadaan anak mereka di sana,” katanya.
Dia difahamkan, MRSM Bentong kini ibarat diletakkan di bawah Perintah Kawalan Pergerakan Diperketatkan (PKPD), apabila tiada orang dibenarkan untuk keluar dan masuk kecuali petugas barisan hadapan. -K! ONLINE


PGA rampas mercun, arak dan rokok seludup bernilai RM733,434
Oleh MOHAMAD FAHD RAHMAT

3 Februari 2021, 5:39 pm
KLUANG – Batalion 5 Pasukan Gerakan Am (PGA), merampas sejumlah mercun, arak dan rokok seludup yang dianggarkan bernilai RM733,434 dalam dua serbuan berasingan di sini semalam.
Dalam serbuan bermula 4.50 petang itu, dua lelaki tempatan berusia 49 dan 35 tahun ditahan di rumah sewa beralamat di Jalan Nipah dan Jalan Ara Kampung Dato Abdul Rahman Yassin di sini.
Menurut Pegawai Pemerintah Dimin Awang, adalah rampasan terbesar pada tahun ini dan dipercayai diseludup dari negara jiran untuk pasaran di daerah ini dan Johor Bahru.
“Sepasukan polis dari Batalion 5 PGA menahan dua lelaki dan merampas 547 kotak mengandungi mercun pelbagai jenis, 556 karton rokok dan 81 karton arak pelbagai jenama tiada cukai kastam.
“ Anggaran keseluruhan nilai rampasan berjumlah RM733,434.00 termasuk wang tunai dan sebuah Perodua Alza.
“Tangkapan dan rampasan dibawa ke Ibu Pejabat Polis Daerah (IPD) Kluang untuk tindakan lanjut,” katanya ketika sidang media di sini hari ini.

Beliau berkata, kes disiasat mengikut Seksyen 8 Akta Bahan Letupan 1957 (Akta 207) dan Seksyen 135 (1) Akta Kastam 1967.
“Saya menyeru kepada orang awam untuk terus menyalurkan maklumat kepada pihak polis bagi mengekang lambakan barangan kontraban,” katanya.-K! ONLINE


Jaga solat, keluarga antara pesan Allahyarham Jamali
Oleh ABDUL RAZAK IDRIS

3 Februari 2021, 5:57 pm
KLANG – Pelawak Veteran, Allahyarham Datuk Jamali Shadat,78, yang meninggal dunia pagi tadi akibat sakit tua sering berpesan kepada lapan anaknya supaya sentiasa menjaga solat dan tidak memalukan sesuatu perbuatan memalukan keluarga.
Perkara itu dimaklumkan anak keenamnya, Fauzi, 49, apabila arwah bapanya itu amat mementingkan keagamaan selain silaturrahim antara keluarga.
Katanya, kesihatan bapanya itu semakin uzur sejak dua minggu lalu sehinga kurang berselera untuk makan.
“Malam tadi, ayah (Jamali) hanya makan tiga suapan bubur nasi yang disuap oleh isteri saya, Siti Zabedah Sood. Pagi tadi apabila isteri kejutkan untuk mandi dan sarapan didapati tiada respon daripada ayah.
“Doktor yang hadir ke rumah bagi memeriksa nadi dan jantung memaklumkan ayah telah meninggal dunia,” katanya ketika ditemui di rumahnya di Kampung Sungai Pinang, Pulau Indah di sini hari ini.
Jamali yang cukup dikenali melakonkan watak kanak-kanak bernama Atan meninggal dunia pukul 8.30 pagi di rumahnya akibat sakit tua.

Jenazah Allahyarham dikebumikan Tanah Perkuburan Kampung Sungai Pinang sebelum Asar hari ini.
Jamali dilahirkan di Bukit Kapar, Klang, Selangor mempunyai lapan anak dan 39 cucu.
Fauzi turut menjelaskan, Allahyarham bapanya menjadi murung dan pendiam selepas kematian ibu mereka, Lela Yacob disebabkan serangan angin ahmar pada Jun 2018. -K! ONLINE


Ibu Yati beri keterangan lebih dua jam kepada JAIS
Oleh MOHD YUNUS YAKKUB

3 Februari 2021, 5:43 pm
SHAH ALAM – Bekas wartawan, Wan Norhayati Wan Alias, 41, hadir memberikan keterangan lebih dua jam di Jabatan Agama Islam Selangor (JAIS) berhubung isu dakwaan ajaran agama Melayu.
Proses keterangan itu dilakukan Wan Norhayati atau lebih dikenali Ibu Yati bermula pukul 10.15 pagi hingga 1 tengah hari di bahagian pembangunan dan penyelidikan JAIS.
Wan Norhayati mendakwa perkara itu terjadi selepas video tersebut telah dimanipulasi dengan pelbagai andaian tanpa sebarang usul periksa memandangkan video itu lebih bersifat dokumentari berkaitan gong.
Katanya, video itu dibuat hasil kajian daripada pihaknya sendiri berkaitan paluan gong yang bukan sahaja digunakan untuk istiadat pertabalan raja malah ketika konvokesyen dan muzik untuk hiburan sekali.
Malah, dakwanya ritual api itu sebenarnya dilakukan kumpulan lain yang berzikir dan mengeluarkan api sebelum diambil sebagai kandungan video dalam menarik rating dokumentari itu.
“Jadi, adakah palu gong itu sesat dan perkataan ila ha ila ra ila ma’ itu tercatit dan direkodkan dalam kitab atau manuskrip lama Melayu yang ketika ini disimpan di sebuah muzium di London, England.

“Saya tidak pernah mengisytiharkan agama baru atau agama ajaran melayu, ” katanya ketika ditemui pemberita di pekarangan bangunan JAIS di sini semalam.
Jelasnya, kajian berkenaan itu dimulakan selepas ke muzium warisan Melayu di Universiti Putra Malaysia dengan banyak bahan sejarah hilang selepas kedatangan arab ke tanah Melayu.
“Saya cuma tidak mahu nilai estitika Melayu itu hilang dengan ramai orang tidak mengetahui mengenai istiadat paluan gong itu. Tambahan, saya bekas wartawan dan mempunyai mekanisma pengumpulan maklumat sendiri serta mengambil daripada sumber yang sahih sahaja.
“Jadi, kalau gong salah, fatwakan paluan gong itu salah agar semua tidak boleh menggunakannya,” katanya.
Kosmo! sebelum ini melaporkan orang ramai dinasihatkan agar tidak terpengaruh dengan ajaran baharu dikenali ‘Agama Melayu’ yang didakwa sebagai sesat lagi menyesatkan.
Nasrudin berkata, pihak berkuasa sedang menyiasat perkara itu selain memberikan kefahaman aqidah dan fikrah. -K!ONLINE


RMNK diperkenalkan bantu penyelidik tempatan
Oleh MOHD. HUSNI MOHD. NOOR

3 Februari 2021, 4:47 pm
PUTRAJAYA – Penyelidik dan pemain industri tempatan tidak lagi perlu menghantar sampel penyelidikan mereka ke luar negara sebaliknya ia boleh dilakukan menerusi inisiatif Rangkaian Makmal Nanoteknologi Kebangsaan (RMNK).
RMNK yang dilancarkan Kementerian Sains, Teknologi dan Inovasi (MOSTI) dengan kerjasama pemegang taruh diperkenalkan bagi memacu ekosistem nanoteknologi negara secara lebih progresif dan dinamik.
Menteri Sains, Teknologi dan Inovasi, Khairy Jamaluddin berkata, sebelum ini, penyelidik dan pemain industri menghantar sampel penyelidikan untuk ciri pengukuran teknologi nano ke luar negara kerana kekurangan maklumat berkenaan sumber dan kemudahan yang disediakan dalam negara.
Beliau berkata, kewujudan portal RMNK akan memudahkan penyelidik dan pemain industri tempatan mendapatkan maklumat tentang peralatan dan teknologi yang sedia ada dalam negara.
“Secara tidak langsung, penyelidik juga akan mendapat hasil penyelidikan dan pembangunan (R&D) yang dijalankan dalam waktu lebih singkat dan efisien apabila menggunakan makmal serta kemudahan yang sedia ada di dalam negara.
“Dengan adanya RMNK, penggunaan sumber yang lebih efisien dapat dipertingkatkan, kos penyelidikan, R&D serta pengaliran wang ke luar negara dapat dikurangkan,” katanya ketika melancarkan insiatif berkenaan secara dalam talian di Facebook Mosti hari ini.-K! ONLINE


Ditahan sorok gelang putih ketika ‘ambil angin’
Oleh MASTURAH SURADI

3 Februari 2021, 5:54 pm
KOTA TINGGI – Tindakan tiga warga asing yang cuba menyorokkan gelang putih dipakai untuk berjalan-jalan tanpa alasan yang munasabah membawa padah apabila ditahan petang semalam di kawasan rumah kedai Taman Kota Jaya.
Ketua Polis Daerah Kota Tinggi, Superintendan Hussin Zamora berkata, tangkapan dilakukan kira-kira pukul 6 petang oleh pihak polis bersama anggota Pejabat Kesihatan Kota Tinggi yang melibatkan tiga lelaki berusia 30 hingga 40an.
“Dua lelaki warga India ditahan selepas dilihat keluar berjalan-berjalan tanpa alasan munasabah manakala seorang lelaki Bangladesh pula ditahan ketika keluar melepak diluar halaman kawasan rumah.
“Warga asing berkenaan gagal mematuhi Prosedur Operasi Standard (SOP) dikeluarkan Kementerian Kesihatan Malaysia (KKM) yang telah ditetapkan untuk mencegah penularan pendemik wabak Covid-19.
“Kesalahan yang dilakukan adalah gagal memakai gelang putih atau tag kuarantin KKM serta menutup gelang putih dengan cara memakai baju berlengan panjang dan juga menutup gelang tersebut dengan memakai jam,”katanya dalam satu kenyataan hari ini.
Katanya, kes disiasat dibawah Seksyen 269 Kanun Keseksaan dan Peraturan 16 Peraturan-Peraturan Pengawalan Penyakit Berjangkit (PPPPB)2020.

Hussin berkata, pihak majikan ketiga-tiga warga asing tersebut juga telah diambil tindakan kompaun di bawah peraturan 22(b) Akta 342 kerana gagal mengawal selia pekerja di bawah pengawasan kuarantin di rumah (HSO).
“Polis Kota Tinggi memberi amaran keras dan tidak akan berkompromi dengan individu yang melanggar SOP yang telah ditetapkan dan operasi ini masih terus dijalankan terutama di tempat-tempat awam melalui pemantauan pasukan Task Force Covid-19 IPD Kota Tinggi,”katanya.-K! ONLINE


Noor Hisham nafi letak jawatan
Oleh MOHD. HUSNI MOHD. NOOR

3 Februari 2021, 5:36 pm
PUTRAJAYA – Ketua Pengarah Kesihatan, Tan Sri Dr. Noor Hisham Abdullah menafikan mesej tular di media sosial kononnya beliau sudah meletakkan jawatan.
Menerusi hantaran di laman Facebook hari ini, Noor Hisham berkata, mesej yang tular itu tidak benar dan ia mengelirukan orang awam.
Mesej palsu dipercayai dikongsi menerusi aplikasi WhatsApp itu mendakwa Noor Hisham sudah meletak jawatan.
Ia turut menyebut perletakan jawatan itu ada kaitan dengan peningkatan kes harian Covid-19 akhir-akhir ini.
Dalam pada itu, Kementerian Kesihatan Malaysia (KKM) menerusi hantaran di Facebook turut artikel penuh daripada sebuah blog yang turut berkongsi berita perletakan jawatan Noor Hisham.
KKM berkata, artikel oleh blog dikenali sebagai MalaysiaFlipFlop itu dikeluarkan hari ini.

“Kenyataan yang dikeluarkan oleh pihak tidak bertanggungjawab ini berkenaan dakwaan Ketua Pengarah Kesihatan telah meletakkan jawatan adalah palsu.
“Jangan kongsi atau sebar jika anda tidak pasti,” katanya.


236 kompaun ingkar SOP di Kota Bharu sepanjang Januari
Oleh ROHANA MOHD. NAWI

3 Februari 2021, 4:36 pm
KOTA BHARU – Ibu Pejabat Polis Daerah Kota Bharu telah mengeluarkan sebanyak 236 kompaun kepada individu yang gagal mematuhi prosedur operasi standard (SOP) sepanjang bulan Januari lalu.
Ketua Polis Daerah Kota Bharu, Asisten Komisioner Abdul Rahim Daud berkata, daripada jumlah tersebut, kawasan sekitar bandar ini mencatatkan jumlah kompaun yang paling banyak berbanding tempat lain iaitu 107.
Katanya, sebanyak 125 kompaun dikeluarkan atas kesalahan tidak memakai pelitup muka, tidak mengimbas aplikasi MySejahtera (63), tiada penjarakan fizikal (24), premis tidak menyediakan penyukat suhu (9), membuka premis lebih masa (8) dan makan minum di kedai (7).
“Hasil pemantauan yang dilakukan oleh pegawai dan anggota, penduduk di kawasan Melor di sini dilihatmematuhi SOP selain Kok Lanas dan Binjai.
“Kita juga mendapati kompaun tidak memakai pelitup muka ketika berada di tempat awam dan tidak mengimbas aplikasi MySejahtera menjadi kesalahan yang sering dilakukan oleh orang ramai,” katanya ketika dihubungi Kosmo! hari ini.-K! ONLINE


Kerajaan NS bagi 3,600 unit komputer tablet
Oleh AFIFI HAFIZ MOHD NOR

3 Februari 2021, 5:48 pm
SEREMBAN – Kerajaan Negeri Sembilan akan menyediakan sebanyak 3,600 unit tablet percuma berjumlah RM2 juta kepada murid-murid yang memerlukan bagi mengikuti proses Pengajaran dan Pembelajaran di Rumah (PdPR) di negeri ini.
Menurut Menteri Besar, Datuk Seri Aminuddin Harun, peruntukan itu akan disalurkan menerusi Tabung Amanah Penyelenggaraan Sekolah Negeri Sembilan sebanyak RM1.5 juta dan Tabung Bina Insan sebanyak RM500,000.
“Seperti sedia maklum, sekolah belum bermula dan tidak tahu bila akan bermula jadi sebentar tadi kita telah memutuskan peruntukan dana RM2 juta akan digunakan untuk membeli peranti. Peralatan ini akan diberikan kepada anak-anak yang memerlukan.
“Menerusi peruntukan ini, sebanyak 3,600 unit akan diberikan pelajar dan ia diagihkan menerusi Pusat Khidmat Dewan Undangan Negeri. Setiap pusat khidmat akan menerima 100 unit bagi diagihkan kepada pelajar yang memerlukan,” katanya ketika sidang akhbar di Wisma Negeri di sini hari ini.
Menurut beliiau, semua pelajar yang layak akan diberikan komputer tablet tersebut selepas urusan perolehan termasuk menentukan pembekal selesai. -K! ONLINE


Penulisan Tommy berniat jahat, dangkal dan tidak bertamadun
Oleh NORLIZAH ABAS

3 Februari 2021, 6:03 pm
KUALA LUMPUR- Persatuan Pegawai-Pegawai Perkhidmatan Kehakiman dan Perundangan (JALSOA) menyifatkan penulisan Tan Sri Tommy Thomas dalam buku berjudul `My Story: Justice in The Wilderness’ adalah berniat Jahat serta mencerminkan pemikirannya yang dangkal dan tidak bertamadun.
Jawatankuasa Eksekutif JALSOA menyelar tindakan bekas Peguam Negara itu yang menggelar pegawai undang-undang di Jabatan Peguam Negara (AGC) sebagai peguam kerajaan yang hanya menunggu gaji bulanan dan menantikan pencen selepas persaraan serta menjalankan kerja pentadbiran.
“JALSOA amat terkilan dan terjejas dengan kenyataan tersebut serta membantah tegas penulisannya yang menghina pegawai undang-undang secara keseluruhan,” ujar JALSOA dalam satu kenyataan di sini hari ini.
Menurut kenyataan itu, kandungan buku tersebut menceritakan kisah hidup dan perjalanan kerjaya beliau sebagai Peguam Negara sepanjang masa material selama 21 bulan yang disebutnya sebagai “the chief legal advisor to the Prime Minister and his administration”.
Jelas kenyataan tersebut, sebagai Peguam Negara, Tommy juga adalah ketua perkhidmatan kepada pegawai undang-undang dalam skim perkhidmatan kehakiman dan perundangan.
Namun ujar kenyataan itu, peguam berpengalaman tersebut menunjukkan beliau telah salah arah dan salah tanggapan mengenai peranan pegawai undang-undang dalam skim perkhidmatan.

JALSOA selanjutnya menegaskan, pegawai undang-undang sama ada yang ditempatkan di AGC mahupun di mahkamah sentiasa menjalankan amanah yang dipertanggungjawabkan kepada mereka menurut peruntukan undang-undang tanpa mengira identiti Peguam Negara atau Kerajaan yang
memerintah. -K! ONLINE


RM186 juta, kos tukar paip dan meter lama
Oleh NUR HUDA MUSA

3 Februari 2021, 5:33 pm
PETALING JAYA – Air Selangor Sdn. Bhd. (Air Selangor) merancang untuk menukar paip lama jenis ‘asbestos cement’ sepanjang 150 kilometer menerusi Program Penggantian Paip Lama pada tahun ini bagi mengurangkan kadar air tidak berhasil (NRW).
Ketu Pegawai Eksekutifnya, Suhaimi Kamaralzaman berkata, syarikat itu memperuntukkan RM293 juta dengan RM170 juta daripadanya adalah untuk Program Penggantian Paip Lama yang kritikal manakala RM16 juta untuk penukaran meter lama dan rosak.
“Rancangan itu merupakan antara petunjuk prestasi utama (KPI) yang dirangka Pengurusan Air Selangor pada tahun ini.
“KPI lain merangkumi pasukan pakar kebocoran dan pemeriksa kebocoran Air Selangor yang perlu mengesan sekurang-kurangnya 78,000 kes paip bocor pada saluran paip pengagihan dalam Program Pengesanan Kebocoran Secara Aktif,” katanya pada sidang akhbar secara maya hari ini.
Suhaimi berkata, ia turut melibatkan penubuhan 75 Zon Pemeteran Daerah (DMZ) dalam Program Pembentukan Zon Pemeteran Daerah dan meneruskan pemasangan sensor pada paip utama yang dianggarkan berjumlah 1,780 sensor.
“Pemasangan sensor itu bagi mengesan ‘pressure transient’ dan kebocoran pada peringkat awal serta penggunaan 3,000 alat pengesan kebocoran kekal pada paip retikulasi di 60 Zon Pemeteran Daerah.

“Air Selangor juga telah berjaya menurunkan purata NRW kepada 28.6 peratus pada tahun lepas berbanding 29.7 peratus pada 2019, iaitu melebihi sasaran ditetapkan Suruhanjaya Perkhidmatan Air Negara (SPAN) meskipun berdepan pandemik Covid-19 dan pelaksanaan Perintah Kawalan Pergerakan (PKP),” jelasnya.
Dalam pada itu Suhaimi berkata, Air Selangor juga komited untuk mengurangkan kadar NRW pada tahap 25 peratus pada tahun 2025 dan seterusnya ke tahap 15 peratus menjelang tahun 2049. – K! ONLINE


Tiga sekeluarga maut, kereta rempuh pokok getah
Oleh ROSLIZA MOHAMED

3 Februari 2021, 2:41 pm
KUALA KRAI – Tiga sekeluarga maut selepas kereta yang dinaiki mereka terbabas sebelum merempuh pokok getah di Jalan Sungai Sam-Dabong dekat Kuala Gris di sini hari ini.
Dalam nahas pada pukul 9.30 pagi itu, pasangan suami isteri, Mohd. Hafeez [email protected], 32, Surina Mohd. Othman, 36 dan kakak lelaki itu, Rahimah [email protected], 51 disahkan meninggal dunia selepas mengalami kecederaan parah pada anggota badan.
Ketua Jabatan Siasatan Dan Penguatkuasaan Trafik (JSPT) negeri, Superintendan Mohd. Zamri Mohd. Rowi berkata, siasatan awal mendapati, tiga sekeluarga itu sedang dalam perjalanan dari Kampung Cabang Gemas ke Dabong di sini.
Menurutnya, sewaktu tiba di lokasi kejadian, kereta jenis Perodua Bezza yang dipandu Mohd. Hafeez dipercayai terbabas sewaktu melalui laluan selekoh.
“Kemalangan itu menyebabkan kereta berkenaan masuk ke kawasan kebun getah sebelum merempuh pokok getah di situ.
“Surina yang duduk di bahagian penumpang depan manakala Rahimah di bahagian penumpang belakang disahkan maut di lokasi kejadian. Manakala, Mohd. Hafeez pula disahkan meninggal dunia ketika menerima rawatan di Klinik Kesihatan Dabong di sini,” katanya ketika dihubungi Kosmo! hari ini.-K! ONLINE


Bekas komandan UPNM didakwa terima wang RM400,000
Oleh NORLIZAH ABAS

3 Februari 2021, 4:24 pm
KUALA LUMPUR – Seorang bekas Komandan Akademi Latihan Ketenteraan Universiti Pertahanan Nasional Malaysia (UPNM) mengaku tidak bersalah di Mahkamah Sesyen di sini hari ini terhadap dua tuduhan menerima wang hasil aktiviti haram berjumlah RM400,000, lima tahun lalu.
Pertuduhan pertama, Brigadier Jeneral (B) Datuk Mohamad Adkaa Solahuddin, 64, didakwa menerima cek Maybank Islamic Berhad berjumlah RM200,000 milik Too Pro Market, hasil aktiviti haram ke dalam akaun Maybank miliknya.
Pertuduhan kedua, bekas pegawai kanan tentera itu didakwa menerima cek Maybank Islamic Berhad berjumlah RM200,000 milik SFX Managementyang merupakan hasil aktiviti haram yang kemudian dimasukkan ke dalam akaun Maybank milik tertuduh.
Kedua-dua kesalahan itu didakwa dilakukan masing-masing pada 11 Oktober dan 13 Oktober 2016 di Maybank Cawangan Kompleks Dayabumi, Lot F1/26 dan F1/27, Kompleks Dayabumi City Point di sini.
Berikutan kesalahan berkenaan, tertuduh didakwa mengikut  Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001 (Akta 613) yang boleh dihukum mengikut Seksyen 4(1) Akta sama.
Jika sabit kesalahan, boleh dipenjarakan sehingga 15 tahun dan denda lima kali ganda jumlah atau nilai hasil aktiviti haram atau RM5 juta, yang mana lebih tinggi.-K! ONLINE


Perak peruntuk RM2.7 juta jayakan Tuisyen Cikgu Saarani
Oleh MUHAMAD TARMIZE MOHD NOR

3 Februari 2021, 4:32 pm
IPOH – Kerajaan negeri Perak hari ini melancarkan program Tuisyen Cikgu Saarani yang akan memberi manfaat kepada hampir 200,000 pelajar terutamanya daripada golongan miskin dan berpendapatan rendah B40 di negeri ini.
Menteri Besar Perak, Datuk Saarani Mohamad berkata, untuk fasa pertama, kerajaan negeri memperuntukkan RM2.7 juta kepada 35,639 pelajar Sijil Pelajaran Malaysia 2020 yang telah tertangguh sebelum ini dengan mengagihkan makanan tengah hari dan pelaksanaan tuisyen percuma kepada mereka.
“Jumlah RM2.7 juta ini akan digunakan untuk membiayai perbelanjaan makanan tengah hari kepada 35,639 pelajar calon SPM 2020 yang bersekolah harian termasuk guru-guru yang mengajar mereka.
“Mereka juga akan menghadiri kelas intensif atau tuisyen yang akan dijalankan oleh guru-guru mereka melibatkan empat subjek asas iaitu Bahasa Melayu, Bahasa Inggeris, Matematik dan Sejarah,” katanya.
Beliau berkata demikian selepas melancarkan Tuisyen Cikgu Saarani yang diadakan secara dalam talian di sini hari ini. Turut hadir Pengerusi Jawatankuasa Pendidikan, Pengajian Tinggi dan Sumber Manusia Perak, Ahmad Saidi Mohamad Daud dan Pengarah Pelajaran Negeri Perak, Dr. Mohd. Suhaimi Mohamad Ali.
Tambah Saarani, kerajaan negeri mengambil inisiatif melaksanakan program tersebut selepas mendengar pandangan pelbagai pihak dan luahan ibu bapa serta guru yang risau mengenai situasi calon SPM 2020 selepas negara dilanda pandemik Covid-19.-K! ONLINE


PM adakan lawatan rasmi ke Indonesia esok
Oleh NOR IDAYU BOSRO

3 Februari 2021, 3:56 pm
PUTRAJAYA – Perdana Menteri, Tan Sri Muhyiddin Yassin akan mengadakan lawatan rasmi ke Indonesia pada hari esok dan Rabu sebagai memenuhi jemputan khas republik itu.
Muhyiddin akan diiringi Menteri Luar, Datuk Seri Hishammuddin Tun Hussein serta jumlah delegasi yang kecil untuk meminimumkan risiko jangkitan Covid-19.
Kementerian Luar (KLN) dalam satu kenyataan berkata, lawatan itu merupakan lawatan rasmi pertama Perdana Menteri sejak beliau dilantik pada Mac tahun lalu.
Katanya, pertemuan empat mata kedua-dua pemimpin tertinggi itu antara lain bagi membincangkan secara bersemuka beberapa penting melibatkan isu kerjasama ekonomi, keselamatan serantau dan dua hala serta usaha menangani secara bersama pandemik Covid-19.
“Perdana Menteri mendapat jemputan khas untuk mengadakan lawatan rasmi daripada Presiden Indonesia, Joko Widodo selepas beliau dilantik sebagai Perdana Menteri pada Mac lalu.
“Atas dasar menghormati Indonesia sebagai rakan negara serumpun yang telah menjalin persahabatan akrab selama berpuluh tahun, Malaysia memenuhi jemputan ini,” katanya di sini hari ini.

KLN berkata, lawatan rasmi itu diadakan secara singkat iaitu kurang dari 24 jam atas permintaan Perdana Menteri sendiri dan ia diterima baik oleh Kerajaan Indonesia.
Katanya, program lawatan rasmi itu juga diringkaskan di mana Hishammuddin bersama beberapa orang pegawai kanan Kementerian Luar terlebih dahulu akan mengadakan perbincangan dengan Menteri Luar Indonesia, Retno Marsudi sebelum lawatan rasmi Perdana Menteri bermula. -K! ONLINE


MB Kelantan sokong kompaun ingkar SOP dinaikkan
Oleh ROSLIZA MOHAMED

3 Februari 2021, 3:47 pm
KOTA BHARU – Pindaan Akta 342 Akta Pencegahan dan Kawalan Penyakit Berjangkit 1988 bagi membolehkan kadar kompaun pelanggaran prosedur operasi standard (SOP) Perintah Kawalan Pergerakan (PKP) dinaikkan disifatkan sebagai langkah yang wajar.
Menteri Besar Kelantan, Datuk Ahmad Yakob berkata, kadar kompaun lebih tinggi bukan bertujuan menyusahkan rakyat, sebaliknya ia sebagai pengajaran supaya lebih bertanggungjawab dalam memastikan diri dan keluarga masing-masing mematuhi SOP yang ditetapkan.
“Kita setuju kadar kompaun dinaikkan lebih tinggi, bukan kata (sengaja) mahu kompaun rakyat, tetapi supaya mereka ada rasa tanggungjawab.
“Seperti yang kita semua tahu, perkara ini akan diteliti pihak Peguam Negara dan terserah kepada Majlis Keselamatan Negara (MKN) menentukannya,” katanya kepada pemberita di sini hari ini.
Beliau berkata demikian ketika ditemui pemberita ketika membuat lawatan situasi terkini PKP menerusi Program Info On Wheels (IOW): Kempen Pematuhan SOP Covid-19 di sekatan jalan raya (SJR), Jambatan Sultan Yahya Petra di sini hari ini.-K! ONLINE


Ismail Kijo meninggal dunia
Oleh ZULKIFLI MANZOR

3 Februari 2021, 3:54 pm
PETALING JAYA – Ketua UMNO Bahagian Ampang, Datuk Ismail Kijo meninggal dunia pada pukul 12.33 tengah hari tadi.
Allahyarham sebelum ini disahkan positif jangkitan Covid-19 sebelum dimasukkan ke Hospital Sungai Buloh.
Perkara itu disahkan oleh Setiausaha UMNO Bahagian Ampang, Mohammad Nowaiser Badawi yang memaklumkan Allahyarham meninggal dunia di hospital berkenaan.
Pengerusi UMNO Selangor, Tan Sri Noh Omar turut
mengucapkan takziah kepada keluarga Allahyarham melalui akaun Facebooknya.
“Innalillahi wainnaillaihi rojiun. Dukacita dimaklumkan sahabat saya dalam Perhubungan Umno Negeri Selangor, Ketua Umno Bahagian Ampang kembali ke Rahmatullah.
“Sama-sama kita doakan semoga Allahyarham diletakkan bersama-sama orang yang beriman dan beramal soleh. Salam Takziah kepada seluruh anggota keluarga. Al-Fatihah,” katanya. – K! ONLINE


Bekas pembantu tadbir kewangan didakwa pecah amanah
Oleh ASLIZA MUSA

3 Februari 2021, 2:52 pm
TELUK INTAN – Seorang bekas pembantu tadbir kewangan di Pejabat Kesihatan Batang Padang dihadapkan ke Mahkamah Sesyen di sini hari ini atas 13 pertuduhan pecah amanah berjumlah RM11,535 empat tahun lalu.
Tertuduh, Nuhairi Idris, 44, mengaku tidak bersalah selepas pertuduhan ke atasnya dibacakan jurubahasa di hadapan Hakim Norita Mohd. Ardani.
Mengikut kertas pertuduhan, lelaki itu didakwa melakukan pecah amanah dengan menyalahgunakan wang hasil kutipan harian Klinik Kesihatan Sungkai berjumlah RM11,535.
Dia didakwa melakukan kesemua 13 kesalahan itu di Unit Hasil Pejabat Kesihatan Daerah Batang Padang di Tapah antara 25 Januari hingga 20 Jun 2017.
Pertuduhan ke atasnya dikemukakan mengikut Seksyen 409 Kanun Keseksaan yang memperuntukkan hukuman penjara tidak melebihi 20 tahun dan dengan sebat, dan boleh dikenakan denda jika sabit kesalahan.
Pendakwaan dikendalikan Timbalan Pendakwa Raya, Nur Azimah Che Ismail manakala tertuduh diwakili peguam Amir Khusyairi Mohd. Tanusi.-K! ONLINE


Terengganu umum bantuan khas penggiat pelancongan
Oleh MOHD AZLI ADLAN

3 Februari 2021, 2:48 pm
KUALA TERENGGANU – Kerajaan negeri Terengganu mengumumkan bantuan khas berjumlah keseluruhan RM132,200 kepada penggiat sektor pelancongan tempatan yang kini terjejas teruk akibat pelaksanaan Perintah Kawalan Pergerakan (PKP) 2.0 sejak 13 Januari lalu.
Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman berkata, pemberian Insentif Pandemik Covid-19 berkenaan meliputi enam golongan yang terlibat dalam sektor pelancongan.
Beliau berkata, golongan yang menerima bantuan khas wang tunai antara RM250 hingga RM400 setiap seorang itu ialah penarik beca, pengusaha bot penambang, pemandu teksi lapangan terbang, pemandu pelancong, pekerja rumah bot Tasik Kenyir dan malim gunung.
“Seramai 50 penarik beca dan 18 pengusaha bot penambang Seberang Takir masing-masing akan menerima bantuan wang tunai sekali bayar berjumlah RM400.
“Empat kategori lain pula iaitu 44 orang pemandu teksi lapangan terbang, pemandu pelancong (99), pekerja rumah bot (244) dan malim gunung (33) pula masing-masing bakal menerima RM250,” katanya pada sidang akhbar di Wisma Darul Iman di sini hari ini.
Ariffin berkata, bantuan khas sekali bayar itu akan dilunaskan menerusi akaun bank setiap penerima itu mulai minggu depan.-K! ONLINE


17 ahli sindiket Macau Scam diberkas
Oleh MOHD SHARKAWI LONDING

3 Februari 2021, 3:43 pm
JOHOR BAHRU – Seramai 17 ahli sindiket dipercayai terlibat dalam kegiatan Macau Scam sejak Januari tahun lalu diberkas dalam satu operasi di sebuah rumah yang dijadikan pusat panggilan (call centre) di Bandar Penawar, Kota Tinggi dekat sini semalam.
Ketua Polis Johor, Datuk Ayob Khan Mydin Pitchay berkata, suspek yang ditahan terdiri daripada 15 lelaki dan dua wanita berusia antara 22 hingga 33 tahun.
Mereka ditahan ditahan selama empat hari bermula hari ini sehingga 6 Februari depan untuk membantu siasatan mengikut Seksyen 420 Kanun Keseksaan.-K! ONLINE


Rayuan Najib didengar selama 12 hari bermula 5 April
Oleh NORLIZAH ABAS

3 Februari 2021, 4:18 pm
PUTRAJAYA – Rayuan Datuk Seri Najib Tun Razak terhadap sabitan dan hukuman penjara 12 tahun dan denda RM210 juta atas kesalahan menyeleweng RM42 juta dana SRC International Sdn. Bhd., akan didengar di Mahkamah Rayuan pada 5 April ini.
Pendengaran rayuan itu ditetapkan selama 12 hari iaitu pada 5-8 April, 12-15 April dan 19-22 April manakala rekod rayuan pindaan akan diterima oleh kedua-dua pihak pembelaan dan pendakwaan pada 8 Februari ini.
Mahkamah turut mengarahkan kedua-dua pihak memfailkan penghujahan bertulis pada 1 Mac ini dan membalasnya pada 19 Mac manakala tarikh pengurusan kes selanjutnya ditetapkan pada 22 Februari.
Timbalan Pendakwa Raya Mohd. Ashrof Adrin Kamarul memberitahu pihak media, tarikh-tarikh tersebut ditetapkan hari ini ketika sesi pengurusan kes melalui aplikasi Zoom di hadapkan Timbalan-Timbalan Pendaftar Darmafikri Abu Adam dan N. Kanageswari.
Najib diwakili oleh peguam-peguam Tan Sri Dr. Muhammad Shafee Abdullah dan Nur Syahirah Hanapiah.
Rayuan bekas Perdana Menteri itu yang sepatutnya didengar pada 15 Februari ini, diganti dengan tarikh baharu berikutan pelaksanaan Perintah Kawalan Pergerakan (PKP) yang diumumkan baru-baru ini.-K! ONLINE


Isa Samad diijel 6 tahun, denda RM15.45 juta
Oleh NUZULSHAM SHAMSUDDIN

3 Februari 2021, 2:19 pm
KUALA LUMPUR – Bekas Pengerusi Felda, Tan Sri Mohd. Isa Samad dijatuhi hukuman penjara enam tahun dan denda RM15.45 juta selepas didapati bersalah di Mahkamah Tinggi di sini hari ini atas sembilan pertuduhan rasuah RM3 juta berhubung pembelian Merdeka Palace Hotel & Suites (MPHS) oleh FELDA Investment Corporation Sdn. Bhd. (FICSB) tujuh tahun lalu.
Hakim Mohd. Nazlan Mohd. Ghazali menjatuhkan hukuman itu selepas mendapati pihak pembelaan gagal menimbulkan keraguan munasabah terhadap kes itu.
Mahkamah turut memerintahkan hukuman itu berjalan serentak dan tertuduh dipenjara lagi selama 18 tahun sekiranya gagal membayar jumlah denda itu.
Bagaimanapun mahkamah menangguhkan kedua-dua hukuman itu sementara menunggu rayuan dengan syarat jumlah jaminan dinaikkan daripada RM800,000 kepada RM1.5 juta iaitu tertuduh perlu membayar RM700,000 lagi sebelum pukul 2 petang esok.
Mahkamah juga turut memerintahkan tertuduh perlu melapor diri di balai polis berdekatan setiap satu haribulan setiap bulan sehingga tamat rayuan.
Pada 16 Jun lalu, Mohd. Isa diperintah membela diri terhadap sembilan pertuduhan rasuah setelah pendakwaan berjaya membuktikan setiap unsur penting kesalahan menerima rasuah di bawah Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009.


Liverpool lupakan khidmat Matip
Oleh KOSMO!

3 Februari 2021, 12:15 pm
LIVERPOOL – Pasukan Liverpool menerima tamparan hebat menjelang aksi bertemu Brighton awal pagi esok selepas tonggak pertahanan utama, Joel Matip disahkan mengalami kecederaan serius dan bakal diketepikan sehingga tamat musim ini.
Pengurus Liverpool, Jurgen Klopp berkata, Matip yang mengalami kecederaan ketika membantu pasukan menewaskan Tottenham Hotspur minggu lalu akan menyertai Virgil Van Dijk yang terlebih dahulu berehat panjang ekoran kecederaan anterior cruciate ligament (ACL).
“Saya telah dimaklumkan bahawa Matip mengalami kecederaan serius di bahagian kaki dan terpaksa diketepikan sehingga penghujung musim ini. Dia tidak bernasib baik dengan kecederaan yang dialami dan saya harap dia dapat bersedia untuk mengharungi saingan musim depan,” katanya.
Kecederaan Matip telah menyebabkan skuad The Reds mencari pelan alternatif dengan menandatangani dua pertahanan baharu iaitu Ozan Kabak daripada pasukan Schalke dengan status pinjaman selain Ben Davies secara tetap dengan nilai sebanyak £1.6 juta (RM8.8 juta) awal pagi semalam.
Mengulas lanjut, Klopp mengakui sangat teruja dengan kehadiran kedua-dua pemain itu yang dipercayai boleh menyelesaikan krisis di posisi pertahanan pasukan dalam usaha mengekalkan kejuaraan EPL musim ini.
“David Wagner (Jurulatih Schalke) yang juga sahabat saya telah memberitahu betapa Kabak memiliki kualiti yang cukup bagus di posisi pertahanan. Meskipun usianya baru 20 tahun, dia dianggap memiliki ciri-ciri kepimpinan yang tinggi.

“Sementara itu, bagi Davies saya percaya dia sudah lama menantikan peluang untuk mewakili kelab besar dan ini adalah detik terbaik untuk membuktikan keupayaannya bersaing di peringkat tertinggi,” katanya. – AGENSI


Khianat potong tali penghadang jalan, pijak kawat besi
Oleh ABDUL RASHID ABDUL RAHMAN

3 Februari 2021, 1:39 pm
BENTONG – Baru dipasang kawat besi bagi memperketatkan kawalan di Kampung Kemansur malam semalam, tali plastik penghalang telah dipotong, manakala kawat besi dipijak oleh individu tidak bertanggungjawab.
Kejadian khianat yang dipercayai berlaku tengah malam semalam menyaksikan tali penghadang di satu laluan keluar kampung dalam Kluster Kampung Kemansur itu dipotong manakala kawat dawai dipijak.
Kejadian itu telah menimbulkan sedikit kebimbangan kepada penduduk setempat mengenai kawalan individu yang dikuarantin di dalam kampung yang mempunyai kira-kira 500 buah rumah itu.
Ketua Polis Daerah Bentong, Superintendan Zaiham Mohd. Kahar berkata, keadaan kawalan di kampung berkenaan adalah terkawal dan berjalan dengan baik dan pihak polis sentiasa memastikan keselamatan masyarakat.
“Pihak polis telah maklum perkara ini dan siasatan telah dilakukan yang mana kita akan memastikan perkara ini tidak akan berulang lagi.
“Siasatan awal mendapati berlaku khianat yang mana tali plastik penghadang laluan di potong dan kawat besi dipijak,”katanya di sini, hari ini.

Kelmarin pasukan tentera memasang kawat besi di sekeliling Kampung Kemansur di sini sebagai langkah kawalan selepas terdapat individu yang positif Covid-19 dan dikuarantin di kawasan berkenaan.
Pegawai Daerah, Datuk Mohd. Zulkifi Hashim menjelaskan pemasangan kawat besi berkenaan adalah sebagai langkah kawalan setempat dan bukannya pelaksanaan Perintah Kawalan Pergerakan Diperketatkan (PKPD).-K! ONLINE


‘Mak cik Petir’ positif Covid-19
Oleh MOHAMMAD SHAHEMY AZMI

3 Februari 2021, 12:32 pm
PETALING JAYA – Pelakon senior yang popular dengan gelaran ‘Mak cik Petir’, Noryati Taib, 64, disahkan positif Covid-19.
Perkara tersebut dikongsi sendiri oleh anak saudaranya yang juga pengarah terkenal, Shahrulezad Mohameddin menerusi satu hantaran Instagram.
“Saya perlukan perhatian anda. Mak cik abang, mak cik petir atau mak cik Marry atau mak uda Yati disahkan positif Covid-19. Video ini diambil semasa mak uda abang tengah tunggu ambulan datang ambil.
“Yang baring itu sepupu abang @missezzahani. Dia juga positif Cuma simptom Ezzah tidak seteruk mak Uda. Mungkik faktor usia. Jadi Ezzah Cuma dikuarantin di rumah,” kata pengarah drama Takdir Yang Tertulis itu.
Menerusi hantaran itu, Shahrulezad atau lebih dikenali sebagai Budak Ijat menyeru pengikutnya dalam laman sosial supaya mendoakan kesembuhan pelakon tersebut dan memohon supaya Allah SWT memberikan ketenangan kepadanya.
“Abang tahu dia sedang gelisah sekarang sebab dekat hospital nanti dia akan keseorangan. Tak ada siapa dapat temankan dia.

“Doakan dia pulih dan tabah yer. Doakan sekali agar semua pesakit Covid-19 yang lain sama ada kenal atau tidak diberikan kesembuhan yang sama,” ujarnya yang turut mengingatkan pengikutnya supaya tidak lupa membaca surah Yassin.
Terdahulu, sekitar tahun 2017 lalu, Noryati pernah dimasukkan ke hospital dan diletakkan dalam keadaan koma selepas kritikal kerana mengalami jangkitan kuman dalam paru-paru.
Noryati sekali lagi diuji apabila sebelah kakinya terpaksa dipotong kerana menghidap penyakit kencing manis. – K! ONLINE


Lebih 100 NGO minta ordinan darurat disemak semula
Oleh MOHD YUNUS YAKKUB

3 Februari 2021, 1:43 pm
SHAH ALAM – Majlis Raja-Raja disarankan menyemak semula pelaksanaan ordinan darurat yang telah memberikan kesan secara tidak langsung kepada rakyat dan pentadbiran negara.
Timbalan Ketua Kordinator Gabungan Bertindak Memorandum Rakyat Malaysia, Dr. Maimunah Sargent berkata, ordinan itu tidak sepatutnya dilaksanakan oleh kerajaan yang didakwa mempunyai majoriti yang tipis.
Katanya, perkara itu sepatutnya dibentangkan di Parlimen dahulu dalam mendapat persetujuan ahli-ahli parlimen.
“Ordinan darurat itu menyebabkan parlimen terpaksa digantung yang merupakan satu tempat kepada rakyat untuk menyalurkan keresahan mereka menerusi ahli parlimen.
“Justeru, mandat (suara) rakyat seolah-olah tidak dipedulikan atau diketepikan,” katanya ketika ditemui di luar pintu Istana Bukit Kayangan di sini hari ini.
Terdahulu beliau mewakili lebih 100 pertubuhan bukan kerajaan (NGO) menyerahkan memorandum rakyat Malaysia 3.0 kepada Sultan Selangor, Sultan Sharafuddin Idris Shah.-K!ONLINE


Wan Zulkiflee dilantik lembaga pengarah ExxonMobil
Oleh ZULKIFLI MANZOR

3 Februari 2021, 12:16 pm
PETALING JAYA – Bekas Presiden dan Ketua Pegawai Eksekutif Petronas, Tan Sri Wan Zulkiflee Wan Ariffin dilantik sebagai ahli lembaga pengarah Exxon Mobil Corporation (ExxonMobil).
Ia menjadikan beliau individu pertama bukan rakyat Amerika Syarikat (AS) dilantik sebagai ahli lembaga pengarah dalam sejarah penubuhan syarikat tenaga tersebut.
Wan Zulkiflee ketika ini adalah Pengerusi Bukan Eksekutif Malaysia Airlines Bhd dan DRB-HICOM Bhd.
Pengerusi dan Ketua Pegawai Eksekutif ExxonMobil, Darren Woods berkata, syarikat itu mengalu-alukan pelantikan Wan Zulkifleke dalam barisan lembaga pengarah.
“Dengan kepakaran beliau dalam industri global dan pengalaman berkaitan perubahan tenaga menjadi pelengkap kepada barisan lembaga pengarah syarikat yang berpengalaman,” katanya dalam satu kenyataan semalam.


Tommy Thomas disiasat kerana memfitnah
Oleh MOHD YUNUS YAKKUB

3 Februari 2021, 1:56 pm
SHAH ALAM – Polis Selangor membuka siasatan terhadap bekas Peguam Negara, Tan Sri Tommy Thomas berhubung unsur fitnah terhadap seorang lagi bekas peguam kanan di Jabatan Peguam Negara, Datuk Mohamad Hanafiah Zakaria.
Ketua Jabatan Siasatan Jenayah Selangor, Datuk Fadzil Ahmat berkata, unsur fitnah tersebut adalah berkaitan buku Thommy berjudul ‘My Story: Justice in the Wilderness’.
“Laporan polis diterima daripada Mohamad Hanafiah di Balai Polis Cyberjaya, semalam.
“Polis akan memanggil Tommy secepat mungkin bagi merakam percakapan dan kes disiasat mengikut Seksyen 500 kerana menfitnah,” katanya dalam kenyataan hari ini.
Terdahulu media melaporkan, Tommy menerusi halaman 248 buku itu telah mempersoalkan kredibiliti Mohamad Hanafiah dalam perbicaraan melibatkan penyalahgunaan dana di bekas 1Malaysia Development Berhad (1MDB ) anak syarikat, SRC International Sdn Bhd, oleh bekas perdana menteri, Datuk Seri Najib Razak.
“Thomas mengatakan bahawa dia tidak yakin Mohamad Hanafiah dan pegawai kanan lain “mampu memimpin dan mengawasi jumlah persiapan yang luar biasa yang diperlukan untuk perbicaraan SRC”.

“Mereka (Mohamad Hanafiah dan pegawai kanan lain) didakwa “lebih selesa menjalankan tugas pentadbiran” kerana “kekananan mereka dalam organisasi birokrasi seperti AGC” daripada bersiap sedia untuk perbicaraan,” jelas petikan buku itu. -K!ONLINE


KPDNHEP kemuka cadangan waktu perniagaan dilanjutkan
Oleh NOR IDAYU BOSRO

3 Februari 2021, 2:11 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) akan mengemukakan permohonan kepada Majlis Keselamatan Negara (MKN) untuk memberi kelonggaran aktiviti penjualan makanan dilanjutkan sehingga pukul 12 tengah malam di kawasan dikuatkuasakan Perintah Kawalan Pergerakan (PKP) 2.0.
Timbalan Menterinya, Datuk Rosol Wahid berkata, cadangan itu turut meliputi kebenaran operasi premis perniagaan secara ‘dine-in’ atau makan di kedai, tanpa mengabaikan aspek pematuhan prosedur standard operasi (SOP) yang ketat.
Beliau berkata, cadangan tersebut diperrtimbangkan pihaknya selepas mengambil kira kesukaran peniaga termasuk pengusaha kenderaan saji mengekalkan momentum perniagaan mereka dalam tempoh mencabar ini.
“Saya memberi komitmen akan membawa perkara ini kepada makluman Menteri Perdagangan Dalam Negeri dan Hal Ehwal Pengguna untuk dipanjangkan kepada MKN segera.
“Ini bagi membolehkan penilaian dilakukan dan langkah-langkah sewajarnya dapat diambil untuk mengatasi isu tersebut,” katanya dalam satu kenyataan hari ini. -K! ONLINE


Pemaju diarah membaiki enam kediaman rosak
Oleh KOSMO!

3 Februari 2021, 12:48 pm
Oleh NIK SUKRY RAMLI
KUANTAN – Pemaju kawasan perumahan di Taman Gambang Damai, dekat sini, diarahkan untuk membaiki enam kediaman yang rosak akibat kejadian tanah runtuh, awal Januari lalu.
Pengerusi Jawatankuasa Kerajaan Tempatan dan Perumahan Pahang, Datuk Abd Rahim Muda berkata, pemaju juga diminta melakukan kerja pemulihan kerosakan cerun yang runtuh dengan pemantauan Majlis Perbandaran Kuantan (MPK) .
Katanya, keputusan mesyuarat bersama pemaju, Sentoria Alpa Sdn Bhd pada 29 Januari lalu, juga bersetuju supaya pihak pemaju membaiki beberapa infrastruktur lain di taman perumahan itu.
“Mereka (pemaju) juga perlu memperbaiki keretakan longkang dan rumah, tembok jalan masuk ke tangki air Pengurusan Air Pahang Berhad (PAIP) dan membuat laluan air keluar dari kolam yang terdapat di atas bukit.
“Selain itu, sistem bekalan air pintasan akan dibaiki pihak PAIP,” katanya ketika dihubungi hari ini.

Dalam kejadian kira-kira 12.30 tengah malam pada 5 Januari lalu, dua unit rumah berkembar di Lorong 29, Taman Gambang Damai, dilaporkan musnah, apabila runtuh dipercayai akibat pergerakan tanah di cerun bukit berhampiran taman perumahan berkenaan.-K! ONLINE


Tular doktor doakan orang awam dijangkiti Covid-19
3 Februari 2021, 2:35 pm
PETALING JAYA – Satu video tular di media sosial apabila seorang individu dipercayai doktor mendoakan orang awam supaya dijangkiti Covid-19.
Dua video berasingan yang dimuat naik di laman Twitter masing-masing berdurasi dua minit 20 saat dan 30 saat itu menyaksikan sebuah kereta yang dipercayai dipandu seorang doktor melakukan pusingan U sesuka hati di kawasan sekitar Hospital Serdang.
Tindakan wanita itu nyaris menyebabkan berlakunya kemalangan dengan kenderaan lain.
Pengguna Twitter Fadzli Amin atau @Fadzmin yang memuat naik dua video itu memaklumkan pemandu tersebut yang juga seorang doktor telah melakukan provokasi.
“@kkmm_gov @KKMPutrajaya macam ini kah sahsiah seorang doktor? Lokasi di Hospital Serdang.
“Cara dia membuat pusingan U membahayakan orang lain dan melakukan provokasi melampau. Wajarkah seorang doktor mendoakan orang lain kena (dijangkiti) Covid-19?,” ciap @Fadzmin.

Dalam pada itu, menurut sumber, pihak Hospital Serdang menafikan wanitaberkenaan merupakan kakitangan atau pengamal perubatan Hospital Serdang.
Setakat pukul 2 petang hari ini, video tersebut mendapat kira-kira 1.38 juta tontonan di laman Twitter. – K! ONLINE


Malaysia mungkin hantar jemaah haji musim ini
Oleh SUBKHI SUDARJI

3 Februari 2021, 11:28 am
PUTRAJAYA – Malaysia berkemungkinan besar akan menghantar jemaah haji menunaikan ibadah fardu itu pada tahun ini bergantung kepada perbincangan dengan kerajaan Arab Saudi.
Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad al-Bakri berkata, pihaknya akan mengadakan pertemuan dengan kerajaan Arab Saudi untuk mendapatkan perincian lebih lanjut dalam masa terdekat.
“Saya sendiri memang bercita-cita dan berhasrat untuk pergi ke Arab Saudi melihat pelbagai isu terutamanya ibadah umrah dan haji tahun ini.
“Dalam beberapa hari lagi, saya akan mengeluarkan kenyataan rasmi kerana buat masa ini kita dalam proses mengadakan perbincangan,” katanya kepada pemberita selepas majlis pelepasan misi bantuan barangan makanan asas kepada 1,300 keluarga terjejas akibat banjir di Jerantut, Pahang di Putrajaya hari ini
Beliau berkata demikian bagi mengulas kenyataan Tabung Haji (TH) semalam yang memaklumkan kira-kira 31,600 bakal jemaah haji yang sepatutnya menunaikan ibadah fardu itu musim lalu ditawarkan semula mengikuti Kursus Asas Haji (KAH) musim 1442H/2021M.-K! ONLINE


Nicol David terus jadi kebanggaan negara
Oleh MUHAMMAD HELMEE RAMLI

3 Februari 2021, 11:30 am
BEKAS ratu skuasy tanah air, Datuk Nicol Ann David terus mengharumkan nama Malaysia di pentas antarabangsa selepas dinobatkan sebagai Atlet Terunggul Sepanjang Zaman Sukan Dunia.
Menerusi undian yang dilakukan secara dalam talian, bekas pemain No. 1 dunia itu mendapat 318,943 undian, jauh meninggalkan atlet tarik tali Ireland, James Kehoe yang memperoleh 113,120 undian.
Lebih membanggakan, Nicol adalah satu-satunya atlet Asia yang dicalonkan untuk anugerah tersebut dan beliau berjaya menewaskan 23 calon lain.
Bekas pemain berusia 37 tahun itu dianggap layak merangkul anugerah itu berdasarkan pencapaian yang dilakukan sepanjang kariernya sebelum mengumumkan persaraan pada tahun 2019.
“Saya sangat gembira dan sukar untuk digambarkan dengan kata-kata perasaan ketika ini. Satu penghargaan yang cukup besar, terima kasih Malaysia serta komuniti skuasy.
“Sudah tentu saya sangat terkejut dengan anugerah ini kerana perlu bersaing dengan atlet-atlet terbaik. Saya harap ia mampu membuka mata semua pihak berhubung masa depan sukan skuasy,” kata Nicol.

Sementara itu, Perdana Menteri, Tan Sri Muhyiddin Yassin turut mengalungkan ucapan tahniah kepada juara dunia lapan kali itu atas anugerah berkenaan.
Pada masa sama, beliau juga berharap generasi muda menjadikan kejayaan anak kelahiran Pulau Pinang itu sebagai inspirasi dalam bidang masing-masing.
“Tahniah Nicol, anda kebanggaan negara. Saya berkongsi rasa bangga dengan seluruh peminat sukan tanah air khususnya skuasy atas kejayaan bekas ratu skuasy negara, Datuk Nicol Ann David atas Anugerah Atlet Terunggul Sepanjang Zaman Sukan Dunia.
“Saya harap kejayaan Nicol mampu menyuntik semangat seluruh rakyat Malaysia dalam mengharumkan nama negara dalam apa jua bidang yang diceburi,” katanya menerusi satu hantaran di laman Facebook.
Undian bagi anugerah yang dikendalikan Sukan Dunia itu bermula 15 Januari lalu manakala 10 atlet dengan undian tertinggi bersaing merebut anugerah berkenaan bermula 20 Januari lalu.
Nicol mengharungi karier yang cukup cemerlang sepanjang bergelar atlet apabila pernah memegang status pemain No. 1 dunia selama sembilan tahun berturut-turut selain memenangi 81 kejuaraan profesional.


Johnny, Puppy dilatih usir monyet liar
Oleh SHAMSUL KAMAL AMARUDIN

3 Februari 2021, 11:23 am
LUMUT – Masalah gangguan monyet liar yang sering menghantui pengunjung Taman Paya Bakau dekat sini dijangka selesai apabila kawasan itu dibuka semula kepada umum selepas Perintah Kawalan Pergerakan (PKP) berakhir nanti.
Ia berikutan kehadiran dua penjaga iaitu dua ekor anjing dikenali sebagai Johnny dan Puppy yang dilatih khusus untuk mengusir monyet liar di situ daripada berkeliaran di lokasi yang dikhususkan untuk pengunjung.
Yang Dipertua Majlis Perbandaran Manjung (MPM), Syamsul Hazeman Md. Salleh berkata, dua ekor anjing tersebut dilesenkan di bawah Undang-undang Pelesenan Anjing (MPM) 1993 bagi menjaga taman itu serta melindungi pengunjung daripada gangguan monyet dan haiwan liar lain.
“Sebelum ini, kehadiran monyet liar dalam bilangan yang banyak mengganggu pengunjung termasuk merampas makanan dibawa serta mencuri beg tangan.
“Selepas ini, ia tidak akan berlaku lagi kerana Johnny, anjing jantan dan pasangannya, Puppy, bertindak sebagai pengusir monyet selain mengawasi jika ada haiwan berbisa lain seperti ular kapak yang ada di taman paya bakau ini daripada mengganggu orang ramai,” katanya.
Beliau berkata, dua ekor anjing itu asalnya adalah anjing liar kemudian menjadi jinak sebelum dilatih untuk menjadi haiwan peliharaan MPM buat julung kalinya.-K! ONLINE


Rasuah RM3 juta, Isa Samad bersalah
Oleh NUZULSHAM SHAMSUDDIN

3 Februari 2021, 11:32 am
KUALA LUMPUR – Bekas bekas Pengerusi Felda, Tan Sri Mohd. Isa Samad didapati bersalah di Mahkamah Tinggi di sini hari ini atas sembilan pertuduhan rasuah RM3 juta berhubung pembelian Merdeka Palace Hotel & Suites (MPHS) oleh FELDA Investment Corporation Sdn. Bhd. (FICSB) tujuh tahun lalu.
Hakim Mohd. Nazlan Mohd. Ghazali membuat keputusan itu selepas mendapati pihak pembelaan gagal menimbulkan keraguan munasabah terhadap kes itu.
“Didapati pihak pembelaan telah gagal mematahkan anggapan akta Suruhanjaya Pencegahan Rasuah Malaysia (SPRM), diatas imbangan kebarangkalian bahawa penerimaan-penerimaan wang tersebut seperti dalam pertuduhan adalah dilakukan secara rasuah membantu meluluskan pembelian Merdeka Palace Hotel di Kuching, Sarawak bernilai RM160 juta.
“Pembelaan tertuduh bersifat pemikiran terkemudian, tidak konsisten dan hanyalah penafian,” kata Mohd. Nazlan.
Pada 16 Jun lalu, Mohd. Isa diperintah membela diri terhadap sembilan pertuduhan rasuah setelah pendakwaan berjaya membuktikan setiap unsur penting kesalahan menerima rasuah di bawah Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009.
Mohd. Isa, 71, berdepan sembilan pertuduhan menerima rasuah berjumlah RM3,090,000 daripada Ahli Lembaga Gegasan Abadi Properties Sdn. Bhd. Ikhwan Zaidel menerusi Muhammad Zahid Md Arip, bekas pegawai khas politik Mohd. Isa, sebagai tanda terima kasih bagi membantu meluluskan pembelian hotel oleh FICSB pada RM160 juta.

Semua kesalahan itu didakwa dilakukan di Tingkat 49, Menara Felda, Platinum Park, No. 11, Persiaran KLCC di sini antara 21 Julai 2014 hingga 11 Disember 2015.
Setiap pertuduhan itu didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama.
Jika sabit kesalahan membawa hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000 mengikut yang mana lebih tinggi, jika sabit kesalahan.-K!ONLINE


Moyes sedia beri Lingard peluang
Oleh KOSMO!

3 Februari 2021, 11:38 am
LONDON – Pengurus West Ham United, David Moyes sedia untuk menurunkan pemain baharu, Jesse Lingard pada aksi Liga Perdana Inggeris (EPL) menentang Aston Villa di Villa Park awal pagi esok.
Pemain berusia 29 tahun itu menyertai The Hammers dari Manchester United secara pinjaman pada jendela perpindahan musim sejuk selepas jarang digunakan di Old Trafford.
Kata Moyes, meskipun baru menjalani beberapa sesi latihan, namun beliau percaya Lingard sudah bersedia sepenuhnya untuk diturunkan menentang Villa.
“Saya harap Jesse (Lingard) tidak ada masalah untuk diturunkan ketika bertemu Villa nanti. Kami perlukan khidmatnya bagi mengisi kekosongan yang ada dalam skuad utama.
“Bagaimanapun, saya akan membuat penilaian serta memantau tahap kecergasannya memandangkan dia sudah lama tidak beraksi bersama United sebelum ini,” ujarnya.
Bekas pengendali Manchester United itu juga mengakui masih kecewa dengan kekalahan kepada Liverpool sebelum ini dan sedia menjadikan Villa sebagai mangsa melepas geram.

“Sudah tentu kami sangat kecewa dengan kekalahan itu kerana kami boleh bermain lebih baik. Saya harap semua pemain akan bangkit daripada kekalahan itu ketika bertemu Villa,” katanya. – AGENSI


Makanan laut bernilai RM92,76 dirampas
Oleh KHAIRUL MOHD. ALI

3 Februari 2021, 12:05 pm
ISKANDAR PUTERI – Pemeriksaan ketat dijalankan Jabatan Perkhidmatan Kuarantin dan Pemeriksaan Malaysia (Maqis) berjaya menggagalkan cubaan menyeludup keluar pelbagai produk laut bernilai RM92,760 di Kompleks Sultan Abu Bakar, semalam.
Pengarah Maqis Johor, Nur Afifah A. Rahman berkata, pihaknya berjaya mengesan cubaan menyeludup produk berkenaan ke Singapura semasa pemeriksaan dibuat terhadap sebuah lori di laluan eksport pada pukul 11 malam.
“Ketika pegawai menjalankan pemeriksaan, mereka mendapati beberapa barangan seperti ikan, sotong, udang dan lain-lain yang tidak mempunyai permit eksport sah.
“Kesemua barangan yang dianggarkan bernilai RM92,760 itu dirampas untuk tindakan lanjut,” katanya dalam satu kenyataan, di sini hari ini.
Tambah Nur Afifah, pemandu lori yang berusia 45 tahun diambil keterangan sebelum dibebaskan.-K! ONLINE


Warkah terbuka untuk Perdana Menteri Malaysia
Oleh KOSMO!

3 Februari 2021, 11:10 am
Kepada:
Perdana Menteri Malaysia,
Tan Sri Muhyiddin Yassin, Pejabat Perdana Menteri, Aras 5 Blok Utama Bangunan Perdana Putra, Pusat Pentadbiran Kerajaan Persekutuan 62502 Putrajaya.
Assalamulaikum dan salam sejahtera kepada Tan Sri Muhyiddin Yassin selaku Perdana Menteri Malaysia yang kelapan.
Semoga Tan Sri sentiasa mendapat limpah rahmat daripada Allah S.W.T dan dikurniakan kesihatan terbaik dalam terus mentadbir negara kita tercinta.
Tan Sri,
Warkah ini penulis ingin tujukan kepada Tan Sri yang mana penulis ingin berkongsi polemik yang sedang berlaku di dalam industri bola sepak negara kita.
Seperti Tan Sri telah umumkan bahawa Perintah Kawalan Pergerakan (PKP) kembali berkuatkuasa pada 13 Januari lalu, kita semua menyaksikan banyak larangan termasuk sukan bola sepak dijalankan dalam tempoh pandemik Covid-19 ini.
Pertama, cukup jauh di sudut hati penulis untuk menidakkan PKP dan umum mengetahui pelaksaan PKP tidak lain adalah untuk menghapuskan rantaian Covid-19 di negara kita.

Namun, kita semua masih dapat melihat keputusan ‘lima angka’ kekal aktif merujuk kes pesakit baharu Covid-19 dan ia makin serius saban hari demi hari.
Bagaimanapun, penulis yakin rakyat sentiasa berusaha keras mematuhi setiap Prosedur Operasi Standard (SOP) yang ditetapkan kerajaan.
Namun, tergerak hati penulis untuk menulis warkah secara terbuka kepada Tan Sri adalah berkenaan sektor sukan terutama bola sepak negara.
Sejak Covid-19 melanda negara Mac tahun lalu, kita semua menanggung keperitan khususnya sektor ekonomi dan banyak perniagaan menanggung kerugian.
Banyak industri bahkan bola sepak tidak terkecuali tidak dapat dijalankan akibat pelaksanaan PKP serta SOP yang menuntut penjarakan fizikal, wajib memakai pelitup muka dan pemeriksaan suhu badan bagi mengelakkan sebarang gejala Covid-19 berlaku.
Penulis sekali lagi ingin menekankan bahawa pelaksanaan PKP tidak menjadi isu besar dan mekanisme itu adalah untuk mengekang pandemik Covid-19 sementara ketibaan vaksin.
Namun, pada masa sama penulis mengharapkan kebijaksaanan dan hemah Tan Sri bagi menilai sudut industri bola sepak yang juga pemangkin kepada ekonomi negara.
Secara praktikal, Liga Malaysia (Liga M) menyumbang pendapatan lebih RM200 juta kepada ekonomi negara sebelum berlakunya pandemik Covid-19.
Bola sepak kini bukan tampil sebagai sukan semata-mata sebaliknya salah satu industri yang merangsangkan ekonomi negara.
Industri bola sepak bukan sahaja melibatkan pasukan dan pemain tetapi turut berkait rapat dengan penaja, peniaga, perusahaan, cukai dan lain-lain.
Tahun lalu kita menyaksikan Malaysian Football League (MFL) dapat mengelola Liga M dengan selamat atau lebih tepat, tiada sebarang kluster dalam sukan bola sepak sepanjang 11 perlawanan membabitkan Liga Super dan Liga Premier selaras SOP yang ditetapkan Kementerian Kesihatan (KKM) dan Majlis Keselamatan Negara (MKN).
Justeru, secara faktanya MFL dapat melaksanakan tugas dengan baik ketika mengelolakan perlawanan Liga M.
Bagaimanapun, bola sepak negara tetap menangung kerugian hampir separuh daripada nilai sebenar disebabkan pelaksanaan PKP dan impak ini cukup besar kepada ekonomi negara.
Tan Sri,
Di sini kebijaksaan Tan Sri mampu menyelamatkan industri bola sepak negara.
Ini kerana jika diikutkan logik, mengapa bola sepak tidak dapat dijalankan sedangkan kita semua melihat aktiviti pasar malam atau pusat beli- belah masih dibenarkan dalam tempoh PKP.
Malah, kejohanan Liga M berjalan lebih ketat hasil daripada SOP wajib memerlukan ujian calitan tidak seperti sektor lain.
Penulis tidak berniat untuk menidakkan sektor lain tetapi ingin menuntut keadilan bagi sukan bola sepak negara.
Selaras dengan visi kerajaan diketuai Tan Sri iaitu mahu mendahulukan kesejahteraan rakyat, pemain dan pegawai bola sepak juga rakyat yang menagih tuntutan sama seperti sektor lain.
Ini kerana, pegawai dan pemain juga sama seperti pekerja industri sektor lain dan kekangan-kekangan tertentu sudah pasti memberikan kesan kepada mata pencarian mereka dalam mencari rezeki kepada keluarga.
Sebelum ini, Menteri Belia dan Sukan, Datuk Seri Reezal Merican Naina Merican dan Menteri Kanan Pertahanan, Datuk Seri Ismail Sabri Yaakob menjadi pengantara pihak kerajaan dan badan induk persatuan bola sepak negara berkenaan sebarang SOP atau pelaksanaan kejohanan dalam tempoh PKP.
Reezal menjadi individu penting membantu menghidupkan kembali industri bola sepak tempatan dalam tempoh PKP ini.
Namun, penulis dapat beri jaminan bahawa MFL bersedia untuk membawa pemilik-pemilik kelab bertemu dengan Tan Sri jika diberikan peluang.
Di situ, Tan Sri dapat mendengar suara-suara daripada pemilik kelab dan asbab kukuh mengapa Liga M wajib dijalankan.
Jika di Eropah seperti England, Sepanyol atau Itali, aktiviti bola sepak dibenarkan bukan sahaja membabitkan ekonomi sebaliknya jenama itu memberikan kesan kepada negara mereka.
Malah, Malaysia tidak terkecuali kerana melalui Liga Malaysia, nama negara turut mendapat pendedahan oleh media luar negara seperti Afrika, Brazil, Argentina, Singapura dan lain-lain lagi.
Tan Sri,
Penulis berharap Tan Sri sudi meluangkan masa untuk mendengar luahan ini.
Ini kerana, warkah ini mewakili jutaan peminat bola sepak di seluruh negara dan pinta kami hanya satu iaitu benarkan sektor bola sepak Malaysia dibuka.
Penulis percaya permintaan itu bukan satu perkara mustahil kerana ia bukan melanggar SOP atau PKP, sebaliknya ia kepentingan survival bola sepak Malaysia.
Malah, Tan Sri sendiri pernah memegang portfolio sebagai Menteri Belia dan Sukan pada tahun 1995 sehingga 1999 dan penulis sangat yakin bahawa Tan Sri lebih arif berkenaan industri bola sepak tempatan.
Akhir kata, saya ingin mengucapkan terima kasih kepada Tan Sri di atas kesudian mengambil masa membaca surat terbuka ini.
Apa yang pasti kebijaksanaan dan hemah Tan Sri menjadi jalan terakhir untuk menyelamatkan Liga Malaysia.
Sekian, terima kasih.
Yang benar,
MOHD. FARIQ
Peminat bola sepak


Mental terjejas jika Liga M dibatalkan
Oleh MUHAMAD ARDIE PUTRA SUHAIMI

3 Februari 2021, 11:20 am
PRESIDEN Persatuan Pemain-Pemain Bola Sepak Profesional Malaysia (PFAM), Safee Sali mengakui emosi dan mental pemain pasti terjejas jika saingan Liga Malaysia (Liga M) ditangguh atau dibatalkan musim ini ekoran Covid-19.
Bukan sahaja pemain dan pasukan malah peminat juga turut terkesan dengan penangguhan atau pembatalan Liga M selain kesukaran pihak penaja untuk menaja liga jika situasi ini berterusan.
Safee yang mewakili Kuala Lumpur United FC (KLUFC) berkata, bola sepak adalah sumber pendapatan tunggal kepada pemain profesional dan sukar untuk menerima jika liga dibatalkan kerana situasi itu memberikan kesan kepada kemampuan pasukan dalam membayar gaji.
“Saya mewakili pemain-pemain lain boleh menerima keputusan Liga Bola Sepak Malaysia (MFL) untuk menangguhkan Liga M kepada 5 Mac berikutan Perintah Kawalan Pergerakan (PKP).
“Cuma saya harap tidaklah sampai dibatalkan, impaknya besar kepada pemain dan pegawai yang terlibat, jadi saya harap Majlis Keselamatan Negara (MKN) boleh memberi kelonggaran dalam soal ini.
“Inilah satu-satunya pendapatan kami dan saya harap MKN dapat melihat akan kepentingan dari sudut ekonomi kerana industri bola sepak sebenarnya cukup besar di negara ini.

“Sebagai balasan, segala SOP yang akan dibentangkan nanti, kami sebagai pemain akan ikuti tanpa sebarang masalah biarpun mungkin lebih ketat berbanding sebelum ini,” katanya dalam satu kenyataan semalam.
Sebagai rekod, MFL telah membuat keputusan untuk menunda tarikh sepak mula Liga M bagi musim 2021 pada 5 Mac susulan PKP di semua negeri kecuali Sarawak sehingga 18 Februari depan.
Mengikut perancangan awal, Liga M akan membuka tirai dengan perlawanan sumbangsih bagi merebut Piala Sultan Haji Ahmad Shah yang menemukan juara dan naib juara Liga Super musim lalu, Johor Darul Ta’zim (JDT) menentang Kedah di Stadium Sultan Ibrahim, Iskandar Puteri pada 26 Februari.
Malah, MFL turut mengesahkan bahawa penganjuran saingan Piala FA telah dibatalkan buat tahun kedua berturut-turut musim ini susulan penangguhan liga yang dilakukan.


Penganggur edar dadah dicekup
Oleh MOHD. RAFIE AZIMI

3 Februari 2021, 11:44 am
ALOR SETAR – Kegiatan seorang penganggur mengedar dadah secara kecil-kecilan di daerah ini berakhir apabila dia ditahan polis di sebuah rumah di Jalan Datuk Kumbar dekat sini semalam.
Ketua Polis Daerah Kota Setar, Asisten Komisioner Ahmad Shukri Mat Akhir berkata, lelaki berusia lingkungan 30-an itu diberkas sepasukan polis Bahagian Siasatan Jenayah Narkotik Ibu Pejabat Polis Daerah (IPD) Kota Setar kira-kira pukul 12 tengah hari.
Katanya, dalam serbuan itu, pihaknya merampas sebuah beg mengandungi tiga peket plastik lut sinar pelbagai saiz berisi dadah disyaki heroin seberat kira-kira 39.21 gram.
“Selain itu, terdapat sembilan peket plastik lut sinar pelbagai saiz masing-masing berisi dadah disyaki syabu seberat kira-kira 36.95 gram. Turut dirampas sebuah kereta jenis Perodua Bezza bagi tujuan siasatan.
“Suspek dipercayai telah setahun terlibat dengan kegiatan pengedaran dadah secara kecil-kecilan untuk penagih di daerah ini,” katanya dalam satu kenyataan di sini hari ini.- K! ONLINE


Elemen klasik jersi skuad Gergasi Merah
Oleh MUHAMAD ARDIE PUTRA SUHAIMI

3 Februari 2021, 11:00 am
PASUKAN Selangor FC menjadi kelab pertama Liga Malaysia (Liga M) yang melancarkan jersi rasmi musim 2021 dengan memperkenalkan elemen klasik legasi Mokhtar Dahari kelmarin.
Menurut kenyataan skuad Gergasi Merah, rekaan jersi itu diinspirasikan daripada pasukan Selangor yang dipimpin oleh Allahyarham Mokhtar ketika membantu pasukan menjulang trofi Piala Malaysia pada 1986.
“Legasi Mokhtar Dahari menjadi elemen utama dalam rekaan jersi tuan rumah tahun ini. Rekaan jersi ini masih mengekalkan beberapa elemen penting daripada jersi tahun 1986.
“Antaranya ialah warna jersi iaitu warna merah, kuning dan hijau. Selain itu, kedudukan lambang Selangor FC juga diletakkan di bahagian kanan dada seperti jersi asal bagi mengetengahkan elemen klasik.
“Pihak pengurusan berharap jersi ini dapat membawa aura kejuaraan serta meniup semangat perjuangan yang tinggi dalam misi memburu kejayaan pada tahun ini,” kata kenyataan tersebut.
Sementara itu, pemain tengah Selangor, Brendan Gan optimis barisan pemain yang mewakili skuad Gergasi Merah musim ini memiliki potensi untuk mengulangi sejarah gemilang pasukan itu pada era 1980-an.

“Jersi ini pernah dipakai oleh pemain legenda yang membanggakan pasukan. Kini, barisan pemain memiliki peluang untuk mengecapi perkara sama musim ini kerana kami memiliki keinginan dan semangat kerja keras setanding mereka,” kata Brendan menerusi laman Instagramnya.
Jersi ini boleh dibeli di laman rasmi SelangorFC.com dengan harga RM109 untuk edisi pemain manakala edisi penyokong hanya akan dikeluarkan selepas perayaan Tahun Baru Cina.


Pengarang jurnal perubatan salahkan ahli politik
Oleh KOSMO!

4 Februari 2021, 9:42 pm
PARIS – Ahli politik di seluruh dunia perlu dipertanggungjawabkan kerana ‘pembunuhan sosial’ terhadap populasi disebabkan kecuaian mereka menangani pandemik Covid-19, kata Pengarang Eksekutif jurnal perubatan BMJ, Kamran Abbasi hari ini.
Beliau berkata, pemimpin dunia telah menyebabkan penderitaan dan kematian yang tidak sepatutnya berlaku disebabkan kesilapan dasar dilaksanakan oleh mereka.
Setakat ini, lebih dua juta kematian akibat Covid-19 direkodkan dengan kebanyakannya berlaku di negara maju di Eropah dan Amerika.
“Ahli-ahli politik perlu dipertanggungjawabkan menerusi undang-undang dan pilihan raya.
“Kegagalan kerajaan yang membawa kita kepada dua juta kematian, adalah berpunca daripada ‘tindakan’ dan ‘tidak bertindak’,” katanya.
Menurut Abbasi, kerajaan berulang kali mengabaikan amaran oleh saintis mereka sendiri supaya melaksanakan langkah lebih ketat dan menyegerakan penjarakan fizikal, menyebabkan perintah berkurung dilaksanakan terlalu lewat bagi mengelakkan kematian.

Beliau menyalahkan ahli politik dan media kerana mencari alasan untuk memaparkan jumlah kematian besar di negara seperti Amerika Syarikat, Britain dan Brazil adalah disebabkan takdir dan bukannya kelemahan pentadbiran.
Abbasi menjadikan negara seperti New Zealand dan Taiwan yang mana kedua-duanya melaksanakan dasar ‘sifar Covid-19’ berbanding menguruskan virus tersebut sebagai penanda aras dalam menilai negara-negara lain. -AFP


Kawat berduri dipasang di tujuh laluan tikus Felda Tersat
Oleh NOOR HAYATI MAMAT

4 Februari 2021, 8:25 pm
HULU TERENGGANU – Seramai 650 penduduk Felda Tersat dekat sini telah menjalani ujian saringan Covid-19 kedua berikutan pelaksanaan Perintah Kawalan Pergerakan Diperketatkan (PKPD) berkuatkuasa hari ini.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sebelum ini, semua penduduk tanah rancangan tersebut telah menjalani ujian saringan Covid-19 pertama pada 29 Januari lalu.
Beliau berkata, PKPD terpaksa dilaksanakan di Felda Tersat berikutan kenaikan mendadak kes Covid-19 dan setakat ini, satu kematian disebabkan wabak itu telah dicatatkan di lokaliti tersebut.
“Seorang lelaki warga emas berusia 73 tahun yang juga seorang imam telah disahkan meninggal dunia akibat Covid-19 pada beberapa hari lalu.
“Sehubungan itu, semua laluan masuk dan keluar di tanah rancangan ini termasuk tujuh laluan tikus telah ditutup dengan kawat berduri,” katanya ketika memantau pelaksanana PKPD di Felda Tersat dekat sini hari ini.-K! ONLINE


KPT dan KBS bersama bantu perkasa belia
Oleh NUR SHARIEZA ISMAIL

4 Februari 2021, 9:48 pm
PUTRAJAYA – Kementerian Pengajian Tinggi (KPT) dan Kementerian Belia dan Sukan (KBS) akan bersama membantu memperkasakan belia dan graduan institusi pendidikan tinggi (IPT) dalam beberapa bidang.
Menteri Pengajian Tinggi, Datuk Noraini Ahmad berkata, ia termasuklah perkongsian kepakaran dan fasiliti di mana KPT mempunyai Akademi Kepimpinan Pendidikan Tinggi (AKEPT) yang berperanan menyediakan platform bagi melaksanakan program latihan kepimpinan; pembelajaran dan pengajaran serta penyelidikan dan inovasi kepada pegawai dan pensyarah IPT.
“Selain itu, KPT juga mempunyai fasiliti-fasiliti seperti dewan kuliah, makmal, dewan persidangan serta fasiliti sukan dan rekreasi di 20 buah universiti awam, 36 buah politeknik dan 104 kolej komuniti yang boleh diguna sama oleh pelbagai pihak,” katanya dalam satu kenyataan di Facebook hari ini.
Sementara itu, Noraini berkata, kedua-dua kementerian juga akan meneroka kerjasama dalam pelaksanaan penyelidikan.
” KPT mempunyai lima buah universiti yang diiktiraf sebagai Universiti Penyelidikan.
” Saya berpendapat, sekiranya kelebihan yang dimiliki ini dapat dimanfaatkan sebaiknya oleh pihak lain selain daripada IPT sendiri, nescaya hasilnya nanti akan dapat memberikan faedah yang lebih menyeluruh kepada masyarakat,” katanya. -K! ONLINE


Tommy langgar sumpah – Ahmad Zahid
Oleh MOHD RASDAN AHMAD

4 Februari 2021, 8:18 pm
PETALING JAYA – Tindakan bekas Peguam Negara, Tommy Thomas yang membuat rujukan dan komen mengenai pelbagai isu negara sepanjang memegang jawatan itu dalam bukunya, “My Story: Justice in the Wilderness” disifatkan bertentangan dan melanggar sumpah jawatan tersebut.
Presiden UMNO, Datuk Seri Ahmad Zahid Hamidi berkata, sebagai bekas Peguam Negara, Thomas bertanggungjawab menjaga dan menyimpan kerahsiaan kerajaan pada setiap masa walaupun jawatan itu tidak lagi disandangnya.
“Adalah menjadi teras utama dalam jabatan kerajaan apabila sesuatu maklumat yang diperoleh mana-mana pegawai diklasifikasikan sebagai ‘Rahsia Besar’, ‘Rahsia’ atau ‘Sulit, tertakluk kepada Akta Rahsia Rasmi dan tidak sepatutnya dikongsi kepada umum apatah lagi dijadikan ‘pelaris’ buku yang mengetengahkan pandangan dan bukan fakta.
“Memoir itu sendiri menggambarkan Thomas sebagai seorang individu yang tidak boleh menyimpan rahsia, sukakan pujian dan menginginkan publisiti terhadap dirinya,” katanya dalam satu kenyataan hari ini.
Ahmad Zahid mendakwa, pandangan dan kenyataan Thomas mengenai peristiwa 13 Mei 1969 dalam bukunya adalah tidak bertanggungjawab dan dibuat tanpa mengira sensitiviti peristiwa itu kepada masyarakat negara ini, selain tuduhan yang bertujuan merendahkan bekas Perdana Menteri, Tun Abdul Razak Hussein.
Selain itu, Thomas bukan saja didakwa memperlekeh Timbalan Pendakwa Raya, malah seluruh Jabatan Peguam Negara yang pernah diterajuinya, sekali gus boleh mengundang persepsi negatif masyarakat terhadap keupayaan serta kebolehan pegawai jabatan berkenaan.

“Komen bahawa pegawai kerajaan hanya menantikan pangkat, gaji di hujung bulan dan faedah pencen adalah kenyataan yang tidak bertanggungjawab terutama apabila ia datang daripada Ketua Jabatan itu,”katanya.
Beliau berkata, buku itu juga menyentuh mengenai keputusan yang dibuat Thomas ketika menjadi Peguam Negara, antaranya kes Harimau Pembebasan Tamil Eelam (LTTE) dan kes kematian anggota bomba, Muhammad Adib Mohd Kassim.
“Keputusannya dalam kes LTTE hanyalah berdasarkan kepada tunjuk arah bahawa LTTE sudah tidak aktif sejak 2009. LTTE masih sebuah organisasi pengganas dan sebarang usaha untuk mengumpul dana bagi organisasi ini adalah menyalahi Kanun Keseksaan.
“Selain itu, keputusan Thomas untuk tidak menuduh sesiapa dalam kes Adib juga didapati salah oleh Mahkamah Koroner yang menyatakan bahawa kematian Adib disebabkan oleh dua orang atau lebih.
“Justeru, saya menyeru rakyat tidak terpengaruh kepada penulisan bersifat pandangan oleh Thomas ini,” katanya. K! ONLINE.


50 anggota bomba padam api bukit Tanjung Bungah
Oleh NOOR HASLIZA NUSI

4 Februari 2021, 11:37 pm
GEORGE TOWN – Seramai 50 anggota bomba mengambil masa lebih enam jam untuk memadamkan kebakaran di atas Bukit Tanjung Bungah di sini sejak petang tadi.
Operasi memadamkan kebakaran yang berkeluasan kira-kira 18 ekar itu melibatkan anggota dari Balai Bomba dan Penyelamat Bagan Jermal dengan bantuan pasukan bomba sukarela.
Ketua Balai Bomba Bagan Jermal, Mohd. Rizuan Ramli berkata, pihaknya menerima laporan berhubung kejadian itu pada pukul 4.44 petang sebelum bergegas ke lokasi kejadian.
Menurutnya, bomba tiba di lokasi kurang 10 minit kemudian dan kerja-kerja memadamkan api dilakukan menggunakan peralatan khas di kawasan satu dan dua dengan keluasan kebakaran adalah kira-kira 18 ekar.
“Anggota berdepan kekangan berikutan bentuk muka bumi yang berbukit. Operasi diteruskan sehingga malam ini.
“Punca kebakaran masih dalam siasatan pasukan Forensik Bomba Pulau Pinang,”katanya di sini sebentar tadi – K! ONLINE


Wanita terkejut lihat pisang gergasi
Oleh KOSMO!

4 Februari 2021, 9:09 pm
LONDON – Seorang wanita di Somerset, England terkejut apabila menemui sebiji pisang gergasi dengan panjang menyamai lengannya ketika mengemas barangan dapur yang dibeli ibunya baru-baru ini.
Sam Palmer, 31, berkata, ibunya yang keluar membeli barangan dapur tidak menyedari saiz pisang itu sehinggalah ia dikeluarkan daripada plastik, lapor akhbar The Sun kelmarin.
Menurut Palmer, pisang tersebut yang dibeli di pasar raya tempatan, Morrisons, dianggarkan berukuran 30 sentimeter.
“Ini pisang paling besar pernah saya temui. Saiznya adalah tiga kali ganda daripada pisang biasa saya beli atau pernah lihat.
“Rasanya juga lebih sedap. Pisang terbaik yang pernah saya makan,” katanya.
Tambah Palmer, isi pisang gergasi itu sedikit tebal berbanding pisang biasa. – Agensi


Kenderaan barangan dibenar beroperasi sepanjang Tahun Baru Cina
Oleh MOHD. HUSNI MOHD. NOOR

4 Februari 2021, 8:15 pm
PUTRAJAYA – Kementerian Pengangkutan (MOT) membenarkan kenderaan barangan untuk beroperasi di atas jalan raya sepanjang tempoh perayaan Tahun Baru Cina bermula minggu depan.
Menterinya, Datuk Seri Wee Ka Siong berkata, MOT tidak akan melaksanakan perintah larangan tersebut memandangkan semua negeri berada di bawah pelaksanaan PKP sehingga 18 Februari ini dan Sarawak yang berada di bawah PKP Bersyarat (PKPB) sehingga 14 Februari.
Beliau berkata, tiada halangan pengoperasian dikenakan bagi perkhidmatan perlu sepanjang tempoh PKP termasuk ketika musim perayaan Tahun Baru Cina.
Tambahnya, ia selari dengan peraturan-peraturan sedia ada di sepanjang tempoh PKP dan PKPB termasuk yang melarang pergerakan rentas negeri dan daerah kecuali bagi sektor kritikal yang telah dibenarkan.
“Namun diingatkan bahawa segala prosedur operasi standard (SOP) yang ditetapkan oleh Majlis Keselamatan Negara (MKN) perlu dipatuhi tanpa sebarang kompromi,” katanya.
“Pada setiap tahun, MOT biasanya mengeluarkan perintah larangan kepada kenderaan barangan daripada beroperasi di atas jalan raya bagi beberapa hari yang ditetapkan di sepanjang tempoh perayaan Tahun Baru Cina,”katanya.-K! ONLINE


Siasatan telus kes kematian tahanan dalam lokap – Hasanuddin
Oleh MOHD. RAFIE AZIMI

4 Februari 2021, 11:57 pm
ALOR SETAR – Polis memberi jaminan akan menjalankan siasatan secara telus dan profesional berhubung kes kematian seorang tahanan berusia 31 tahun di Ibu Pejabat Polis Daerah (IPD) Yan pada 28 Januari lalu.
Ketua Polis Kedah, Datuk Hasanuddin Hassan berkata, ketika ini siasatan kes tersebut diambil alih pihak Ibu Pejabat Polis Kontinjen (IPK) Kedah di bawah seliaan Ketua Jabatan Siasatan Jenayah Kedah, Senior Asisten Komisioner Sapii Ahmad.
Katanya, siasatan dijalankan secara menyeluruh daripada segala aspek termasuk kekerasan, kecuaian, salah laku pegawai selain kemungkinan kecederaan berlaku akibat pergelutan semasa tangkapan dan sebagainya.
“Sehingga kini seramai 47 saksi telah dipanggil dan dirakam percakapan bagi membantu siasatan.
“Mereka terdiri daripada ahli keluarga, pegawai dan anggota polis yang terlibat ketika tangkapan, pegawai dan anggota menjaga lokap, tahanan lain yang berada di lokap bersama arwah serta pegawai perubatan di Hospital Yan dan Hospital Sultanah Bahiyah (HSB) di sini,” katanya dalam satu kenyataan di sini hari ini.
Mengulas lanjut Hasanuddin berkata, ketika tangkapan dilakukan, tahanan didakwa bertindak agresif hingga menyebabkan kecederaan di muka, telinga dan dahinya.

Setelah ditahan katanya, arwah telah dibawa ke rumah keluarganya di Kampung Kilang Papan, Gurun bagi tujuan siasatan lanjut.
“Pemeriksaan dijalankan di situ turut disaksikan oleh keluarga arwah dan arwah ada bercakap dengan keluarganya malah ibunya turut memberi minuman kepadanya.
“Arwah kemudiannya dimasukkan ke lokap IPD Yan dengan tujuan mendapatkan perintah reman pada keesokan hari, namun pada pukul 12.30 tengah malam, 28 Januari lalu, dia didapati tidak sedarkan diri dan dikejarkan ke Hospital Yan,” katanya.
Tambahnya, tahanan itu yang pernah lapan kali ditahan kerana kesalahan dadah serta jenayah selain dijatuhi hukuman mahkamah sebelum ini, bagaimanapun disahkan meninggal dunia oleh pegawai perubatan bertugas pada 1.10 pagi. – K! ONLINE


Lil Uzi Vert implan berlian di dahi
Oleh KOSMO!

4 Februari 2021, 8:40 pm
LONDON – Penyanyi rap Amerika Syarikat, Lil Uzi Vert, 26, mengimplan cincin berlian yang bernilai AS$24 juta (RM97 juta) di dahinya baru-baru ini, lapor akhbar Metro UK.
Rancangan untuk melakukan implan tersebut didedahkan kepada pengikutnya pada bulan lalu.
“Batu ini memakan kos yang besar dan saya telah membayarnya sejak 2017 lagi. Ia merupakan kali pertama saya melihat berlian asli.
“Banyak M (wang) di wajah saya,” katanya bagi menggambarkan implan berlian tersebut di dahinya di laman Instagram.
Lil Uzi atau nama sebenarnya Symere Bisil Woods dikatakan membeli berlian yang dianggarkan bersaiz antara 10 hingga 11 karat itu daripada tukang emas selebriti, Eliott Eliante.
Ujarnya, berlian itu bernilai melebihi kesemua kereta dan rumah yang dimilikinya.

Walaupun ada pengikut penyanyi lagu Money Longer itu mempertahankan tindakannya mengimplan berlian di dahi, ada juga yang mengkritik perbuatannya tersebut.
“Ini bukanlah ‘menjadi berbeza’ tetapi berlebih-lebihan dan tidak perlu,” kata salah seorang pengikutnya.
Seorang lagi berkata, terdapat berjuta orang yang kelaparan dan dipaksa keluar rumah namun penyanyi itu memilih mengimplan berlian bernilai RM97 juta di wajahnya. – Agensi


JEC gantung Hamid Sultan selama enam bulan
Oleh NORLIZAH ABAS

4 Februari 2021, 9:41 pm
PUTRAJAYA – Jawatankuasa Etika Hakim (JEC) hari ini menggantung Hakim Mahkamah Rayuan, Datuk Dr. Hamid Sultan Abu Backer selama enam bulan daripada perkhidmatan berhubung aduan melibatkan isu penghakiman dan afidavit yang diikrarkannya.
Jawatankuasa itu yang bersidang secara tertutup dipengerusikan oleh Ketua Hakim Negara, Tun Tengku Maimun Tuan Mat memutuskan menggantung perkhidmatan hakim kanan itu bermula hari ini hingga 27 Ogos ini.
Peguam Datuk Joy Wilson Appukuttan yang mewakili Hamid Sultan memberitahu pihak media, JEC memaklumkan perkara itu melalui sepucuk surat bahawa jawatankuasa tersebut berpuas hati terhadap aduan yang dibuat ke atas anak guamnya.
Menurut beliau, pihaknya akan mendapatkan arahan daripada hakim berkenaan berhubung tindakan lanjut yang perlu diambil berkaitan keputusan jawatankuasa itu.
Joy Wilson mengesahkan bahawa Hamid Sultan tidak hadir ketika dipanggil menghadiri sesi inkuiri tertutup yang dijalankan di Istana Kehakiman, Putrajaya sini, petang tadi.-K! ONLINE